ועדת הפנים והגנת הסביבה, כנסת 20, פרוטוקול מספר 459, 2017-07-19 08:30

דוד אמסלם: בוקר טוב, אני מתכבד לפתוח את ישיבת ועדת הפנים והגנת הסביבה בנושא הצעת חוק הרשות למאבק באלימות, בסמים ובאלכוהול, התשע"ז-2017, מ/1111, הכנה לקריאה שניה ושלישית.

עבדאללה אבו מערוף: בוקר טוב.

עבדאללה אבו מערוף: אפשר הערה?

דוד אמסלם: בוקר טוב.

דוד אמסלם: בוודאי.

עבדאללה אבו מערוף: אני מבין שבישיבה הקודמת עלה עניין השר האחראי על העובדים והתנאים.

דוד אמסלם: כן כן.

דוד אמסלם: את הישיבה האחרונה עשינו ישיבה בפן המקצועי – חלק אמרו לא שייך, כן שייך.

דוד אמסלם: מי שהיה בדיון זוכר שהיה דיון שהתמקד יותר בצד מקצועי, בעיקר בצד של הנשמה של הארגון של רשות הסמים.

דוד אמסלם: ישבתי עם השר לגבי העניין הזה, ובסופו של דבר התפקיד שלי הוא להביא את עמדת הממשלה.

דוד אמסלם: אני יכול לחשוב אפילו קצת שונה, אבל בסוף, אבל אם הממשלה מתעקשת ללכת על קו מסוים ומבחינתי זה לא דבר שהוא קיצוני ביותר, אנחנו הולכים לשם.

דוד אמסלם: לכן, בהיבטים האלה אני מיישר קו עם הממשלה ואני מקדם את זה, להוציא דבר אחד, שגם הבהרתי להם - סוגיית העובדים.

דוד אמסלם: סוגיית העובדים, מבחינתי, תיפתר ברמת ה-100%, לא 99.9%.

דוד אמסלם: כרגע נשארו עוד שני עובדים, מדיווח שקיבלתי הבוקר, שעדיין לא הוסדר מעמדם הסופי ולכן אני לא מקדם את ההצבעה עד שהדבר הזה לא ייגמר.

דוד אמסלם: הודעתי את זה לכולם – לכל העולם ואישתו.

דוד אמסלם: לכן אני מציע שנשים את הפרק הזה בצד.

דוד אמסלם: נעבור על החוק, נשאיר את הסוגיה הזאת לסוף ואם זה ייפתר – נתקדם, ולא – אז לא.

תמר זנדברג: אדוני היושב-ראש, בדיון הקודם עלה כאן הנושא של התחומים בטיפול הרשות.

תמר זנדברג: הדאגה שלך לעובדים מוערכת ומאוד מאוד חשובה, אבל בנוסף לעובדים – בערך 40 עובדים שהם עובדי מקצוע שחייבים להיקלט – יש אלפים, אם לא עשרות אלפים, של מכורים לסמים שמטופלים בעיקר דרך משרד הבריאות, וגם משרד הרווחה.

דוד אמסלם: היינו בדיון הזה.

דוד אמסלם: מה השאלה?

תמר זנדברג: אני יודעת.

תמר זנדברג: אבל מה שהתחדש בין הדיון לדיון הזה, שאתמול בשעות הערב הגיע אלי העתק ממכתבו של שר הבריאות, שהופנה גם אליך וגם לשר גלעד ארדן, שמתריע על דבר מאוד דרמטי וחמור - על שירותים בהיקף של כ-3 מיליון שקלים שנמצאים בתחום אחריות משרד הבריאות ויופסקו באופן מידי אם לא יימצא להם פתרון במסגרת הרשות או בתהליך שיתבצע כאן בחקיקה.

תמר זנדברג: אני לא אומרת מה הדרך שצריך לדאוג לשירותים האלה, אבל תבינו שיש כאן - - -

דוד אמסלם: מה השאלה?

דוד אמסלם: אני רוצה לקדם את הדיון.

דוד אמסלם: מה השאלה?

תמר זנדברג: אני מסבירה.

תמר זנדברג: יש כמה אלפים, עשרות אלפים אולי - - -

דוד אמסלם: אנחנו יודעים.

תמר זנדברג: אז אני רוצה לדעת, האנשים האלה, איזה מענה ואיזה שירות הם יקבלו החל ממחר בבוקר, כשהחוק הזה יעבור, במרפאות אמבולטוריות, במרכזי תחלואה כפולה - כל השירותים שהשר מתריע שייסגרו באופן מידי אם לא יינתן מענה במסגרת התהליך כאן.

תמר זנדברג: אני רוצה להגיד לך שבתור יושבת ראש ועדת הסמים הייתי במרכזים האלה, ביקרתי בהם, ראיתי אותם בעיניים, ישבתי עם המכורים, הסתכלתי עליהם, שמעתי על התהליכים שהם עוברים, ראיתי מה שנעשה.

תמר זנדברג: זו לא אחריות המשרד לביטחון הפנים ואין לי שום טענה אליהם.

תמר זנדברג: אני סמוכה ובטוחה ויודעת, מההכרות שלי עם "עיר ללא אלימות" ועם "מצילה", שהתחומים של סיירות הורים, אכיפה ושיטור עירוני, במסגרת הזאת ייעשו באופן מיטבי.

תמר זנדברג: אני סומכת על המשרד לביטחון פנים במאה אחוז.

תמר זנדברג: התחומים שהם באחריות משרד הבריאות – הטיפול במכורים ובהתמכרויות - כרגע לא מטופל במסגרת החוק הזה.

תמר זנדברג: אני ממש מודאגת ורוצה לדעת מה יהיה עם המסגרות למכורים החל ממחר בבוקר, שהם כרגע באחריות משרד הבריאות, כרגע נתמכים על-ידי הרשות גם במובן התקציבי וגם במובן המקצועי.

תמר זנדברג: איפה יהיו המסגרות האלה כתוצאה מהתהליך הזה?

תמר זנדברג: אתה ציינת תהליך אחד שהיה צריך להתקיים, שזה המשא ומתן עם העובדים.

תמר זנדברג: לא עקבתי, ויכול להיות שהיתה התקדמות מהדיון הקודם לדיון הזה – זה מצוין.

תמר זנדברג: אני מרימה דגל ואומרת שבתחום הזה, של שירות ההתמכרויות במשרד הבריאות לא היתה התקדמות.

תמר זנדברג: יושבת כאן הנציגה, דיברתי אתה אתמול, עד כמה שידוע לי - - -

דוד אמסלם: אני רוצה לקיים דיון, את עושה לי פה הרצאה.

דוד אמסלם: הבנתי את השאלה.

דוד אמסלם: הבנתי מהדיון הקודם שגם משרד הרווחה וגם משרד הבריאות ממשיכים לפעול אותו דבר.

דוד אמסלם: ככה הבנתי מהדיון הקודם.

דוד אמסלם: אין לי מושג מהמכתב הזה של ליצמן.

דוד אמסלם: אם היינו מפרקים משהו שקשור למשרד הבריאות – ניחא, אז אני מבין אותו.

תמר זנדברג: אבל זה מה שעושים.

דוד אמסלם: אני מבין שעד היום משרד הבריאות פעל בתחומים שלו - - -

תמר זנדברג: נכון.

דוד אמסלם: דיברנו אתם.

דוד אמסלם: משרד הרווחה פעל במישורים שלו – והם ימשיכו כך.

דוד אמסלם: יש אנשים שזו העבודה שלהם, במשרד הבריאות ובמשרד הרווחה.

דוד אמסלם: לכן, ראיתי את המכתב של ליצמן ולא הצלחתי להבין מה הוא רצה על הדרך.

דוד אמסלם: אם על הדרך הוא רוצה להשיג עוד כמה לירות – זה לא הסיפור.

דוד אמסלם: לכן אני אומר שנשים את זה בצד כרגע.

תמר זנדברג: בוא נשמע את הגורם המקצועי.

תמר זנדברג: יושבת כאן נציגת משרד הבריאות.

דוד אמסלם: אני אומר שזה מה שהבנתי מהדיון הקודם.

דוד אמסלם: הרי שמענו את הגברת, שאלתי.

דוד אמסלם: בסופו של דבר, לא היינו לוקחים בחוק הזה סמכות של משרד הבריאות שהיא שלו.

תמר זנדברג: זו לא סמכות, זו עבודה מקצועית.

דוד אמסלם: וגם לא תקציב.

דוד אמסלם: היא תמשיך ומשרד הרווחה ימשיך.

תמר זנדברג: היא תמשיך, אבל עם כמה מיליונים פחות.

דוד אמסלם: לא.

דוד אמסלם: הרי ממה נפשך?

דוד אמסלם: אם - - -

<אלעזר רוזנבאום: את אומרת דברים לא מבוססים.

תמר זנדברג: אז זה מה שאני רוצה לדעת.

תמר זנדברג: מהדיון הקודם - - -

דוד אמסלם: תמר, לא צריך.

דוד אמסלם: ראיתי את המכתב בדיוק כמוך.

דוד אמסלם: שמעתי את שתי הגברות שהיו כאן – אחת מהן ממשרד הבריאות - ולכן לא הבנתי את המכתב.

דוד אמסלם: זה שהוא כתב מכתב לא עושה את הכול נכון.

דוד אמסלם: כרגע אני רוצה לקדם.

דוד אמסלם: אמרתי שכל עוד הסיפור של שני העובדים לא ייגמר ממילא לא נצביע.

תמר זנדברג: אבל אפשר לקבל התייחסות איך התחומים האלה, שהם באחריות משרד הבריאות, הולכים לעבוד?

תמר זנדברג: אלה שבשיתוף הרשות היום.

דוד אמסלם: אמרתי שאני רוצה לעבור על החוק.

דוד אמסלם: כרגע לא אכנס למבנה הארגוני עצמו.

תמר זנדברג: זה לא המבנה הארגוני, זה מה יהיה עם המכורים.

תמר זנדברג: יש כאן מכורים לסמים שנמצאים בחוץ - - -

דוד אמסלם: תמר, נתתי לך תשובה, ואם את לא אוהבת אותה – זה בסדר, תתקדמי.

תמר זנדברג: לא נתת תשובה.

דוד אמסלם: בסוף אני בודק את הדברים בשורות האחרונות, אני לא נכנס לתהליך בגלל שזה לא התפקיד שלי.

דוד אמסלם: בשביל זה יש משרד בריאות, בשביל זה יש בט"פ - - -

תמר זנדברג: אז בוא נשמע את משרד הבריאות.

דוד אמסלם: את רוצה להחליף אותי?

דוד אמסלם: שמעתי אותה, שאלתי: האם יש שינוי בסמכות ובעבודה שלך?

דוד אמסלם: אמרה: לא.

דוד אמסלם: שאלתי את משרד הרווחה: האם יש שינוי בעבודה שלך?

דוד אמסלם: אמרה: לא, נמשיך לעשות - - -

תמר זנדברג: אני רוצה להבין: אנחנו, כוועדה, לוקחים אחריות על אלפי מכורים שממחר בבוקר לא יקבלו טיפול בהתמכרויות.

דוד אמסלם: כן, אני לוקח אחריות להעביר את החוק.

תמר זנדברג: אני לא מבינה, באמת.

תמר זנדברג: אתם תטפלו באנשים מכורים?

תמר זנדברג: אתם גורם טיפולי?

<אלעזר רוזנבאום: מה זה נטפל?

דוד אמסלם: תמר, מספיק.

דוד אמסלם: בואו נתקדם, תקרא.

<עידו בן יצחק: "הגדרות 1.

<עידו בן יצחק: בחוק זה – "אלכוהול" – כוהל אתילי המוכר גם בשמות אתנול ואתיל אלכוהול - - -"

תמר זנדברג: שניה.

תמר זנדברג: אני רוצה להבין מה קורה פה כרגע.

תמר זנדברג: אתה מתכוון להתעלם מהסוגיה הזו.

דוד אמסלם: אמרתי: קיבלתי את התשובות - - -

תמר זנדברג: התשובות היו שמשרד הבריאות לא ערוך לזה.

תמר זנדברג: ישבתי כאן בדיון הקודם.

דוד אמסלם: שמעתי את משרד הבריאות, שמעתי את משרד הרווחה - - -

תמר זנדברג: שמה אמרו?

דוד אמסלם: אני לא צריך להגיד לך, תקראי את הפרוטוקולים.

תמר זנדברג: הייתי פה, אני זוכרת.

תמר זנדברג: הם אמרו שהם לא ערוכים והם לא מוכנים לזה, אמרה את זה גם המפקחת של משרד הרווחה וגם הנציגה של משרד הבריאות.

דוד אמסלם: בסופו של דבר הם ממשיכים את אותה פעילות, כפי שאמרתי.

תמר זנדברג: אבל הם טוענים שהפעילות שלהם תיפגע.

דוד אמסלם: משרד הבריאות הרי ממשיך לפעול בדיוק כמו שהוא פועל היום.

תמר זנדברג: ברור שמשרד הבריאות ימשיך, הרי לא ייסגרו בתי-חולים כתוצאה מהדבר הזה.

תמר זנדברג: אבל שירות התמכרויות ייפגע, זה מה שאומרים לנו פה גם הדרג המקצועי וגם השר.

תמר זנדברג: השר ליצמן אומר שהוא ייפגע, זה בדיוק מה שהוא אומר.

דוד אמסלם: השר ליצמן יכול להגיד מה שהוא רוצה; אני שאלתי את משרד הבריאות.

דוד אמסלם: דרך אגב, אם התקציבים של משרד הבריאות אצל השר ליצמן והם ייפגעו - שיוסיף תקציבים לשם.

דוד אמסלם: אני חושב שצריך לתגבר - - -

תמר זנדברג: אין בעיה, מאה אחוז, שיוסיף - - -

דוד אמסלם: אבל אם הוא חושב - - -

תמר זנדברג: אבל השאלה היא האם הטיפול המקצועי – שירות ההתמכרויות - ערוך לזה, והתשובה היא לא.

דוד אמסלם: תמר, אני רוצה להתקדם.

דוד אמסלם: אז הוא לא, ואני מתקדם.

יעל גרמן: אבל אני מבקשת - - -

דוד אמסלם: תביני מה היה עד היום: היתה רשות הסמים, שהיתה בבט"פ; היה משרד הבריאות שהיה לו שירות בממשק אתם, הוא גם שם את כוח האדם במשרד הבריאות על חשבונו וגם הקטע המקצועי הוא שם על חשבונו, ואותו דבר משרד הרווחה.

דוד אמסלם: אם השר ליצמן היה מוטרד מזה - - -

תמר זנדברג: נכון, אבל יש שירות בהיקף של 3 מיליון שהולך להיפגע.

דוד אמסלם: אבל את מפריעה לי להסביר לך.

דוד אמסלם: אם השר ליצמן רוצה שהבט"פ ישקיע בזה יותר כסף – אז הוא לא אומר למשרדים אחרים כמה לשים, הוא יכול לשים מהמשרד שלו.

דוד אמסלם: אף אחד לא הפריע לו.

תמר זנדברג: הכול בסדר, השאלה היא אם המכורים יקבלו את השירות מחר בבוקר או לא.

עבדאללה אבו מערוף: העניין הוא לא הכסף, העניין הוא המקצועיות.

יעל גרמן: גם אני רוצה - - -

דוד אמסלם: לכן פתחתי שבסופו של דבר בדיון הקודם עשינו את הסיפור האם זה נכון או לא נכון.

דוד אמסלם: בסוף הממשלה החליטה על זה, אז אני הולך עם זה גם אם אני לא מסכים עם ההכלאה הזאת.

עבדאללה אבו מערוף: את זה אנחנו מבינים טוב.

דוד אמסלם: יפה.

דוד אמסלם: בסופו של דבר השר ליצמן לא יכול להגיד לבט"פ שישקיעו יותר כסף.

דוד אמסלם: שישקיע הוא.

דוד אמסלם: הוא לא יכול להגיד למשרד אחר שישים יותר אמצעים.

דוד אמסלם: אם חסר לו – שישים.

עבדאללה אבו מערוף: אנחנו לא מדברים על כסף, אנחנו מדברים על המקצועיות.

עבדאללה אבו מערוף: חובתנו להגן על כך שהמקצועיות והטיפול במכורים - - -

דוד אמסלם: עבדאללה, תבין: אני, כיושב-ראש ועדת הפנים, אמור לסייע לממשלה להעביר את ההחלטות שלה.

עבדאללה אבו מערוף: לא על זה מתווכחים.

יעל גרמן: אתה הרשות המחוקקת, אתה לא חייב לעשות את זה.

יעל גרמן: יש הפרדת רשויות.

דוד אמסלם: אני חבר בקואליציה.

דוד אמסלם: חברת הכנסת גרמן, לא ידעתי עד היום שיש הפרדת רשויות.

דוד אמסלם: באמת, חידשת לי.

דוד אמסלם: ככה אני רואה את התפקיד המרכזי שלי, אלא אם כן זה חורג מגדר הסבירות.

יעל גרמן: אני מבקשת להביע את דעתי, כי היא שונה.

דוד אמסלם: אמרתי לך שאתן לך.

דוד אמסלם: דרך אגב, הדיון הזה כבר היה בישיבה הקודמת.

תמר זנדברג: הנתון הזה לא היה מונח בפנינו בדיון הקודם.

יעל גרמן: אלי הוא לא הגיע, למרות שאני חברת ועדה.

דוד אמסלם: לכן אמרתי שאני מתחיל בהקראה, ואחרי זה תעירו לכל סעיף וסעיף.

יעל גרמן: לא, אני מבקשת לפני כן.

דוד אמסלם: אמרתי שאתחיל את ההקראה, ובסעיפים.

יעל גרמן: חייבים לדון בזה לפני ההקראה, מפני שיש פה משהו עקרוני.

יעל גרמן: יש כאן נושא חדש, יש כאן מסמך – שדרך אגב, אני לא ראיתי אותו עד הרגע האחרון - - -

דוד אמסלם: איזה נושא חדש?

דוד אמסלם: של מה?

יעל גרמן: הנושא החדש הוא אותו מסמך של משרד הבריאות, שיש בו פירוט של שירותים: הכשרת צוותים, מרכזים להחלפת מזרקים, מימון - - - תמיכה בהקמת מרפאות, שיקום מטופלים - - -

דוד אמסלם: את מדברת על המכתב של משרד הבריאות.

דוד אמסלם: המכתב של משרד הבריאות זה לא נושא חדש, החוק שלנו קיים.

יעל גרמן: המכתב הוא מלפני שלושה ימים.

יעל גרמן: זה משהו חדש, אז חייבים לדון בו.

תמר זנדברג: הוא מאתמול בערב.

דוד אמסלם: מבחינתי, נושא חדש זה נושא חדש שקשור בחקיקה.

יעל גרמן: לא לא, אני לא מדברת על זה.

דוד אמסלם: אז שמעתי, בסדר.

יעל גרמן: אבל הוא מדבר במפורש ואומר: בהיעדר תקציבים אלו השירותים לא יוכלו להתקיים ויופסקו באופן מידי.

יעל גרמן: אני לא חושבת שאנחנו יכולים להמשיך הלאה כאילו ששום דבר לא קרה.

יעל גרמן: דרך אגב, יכול להיות שאתה צודק, יכול להיות שליצמן אומר שכל עוד שהיתה רשות והיא היתה תחת ת"פ של משרד ראש הממשלה אני תרמתי את חלקי והוא תרם את חלקו.

יעל גרמן: היום הרשות היא לא רשות עצמאית, היא רשות של המשרד לביטחון הפנים, ולכן הוא אומר: ראו, את חלקי זה לא אתרום והשירותים האלה יופסקו.

יעל גרמן: אנחנו חייבים לתת על זה את הדעת.

יעל גרמן: ממש כמו שבצדק אתה מטפל ודואג ל-40 העובדים שייפגעו, כאן יש שירותים שיפגעו, זה הרבה יותר מ-40 איש.

יעל גרמן: אני לא חושבת שאפשר לעבור על זה לסדר היום.

<קריאה: אם יורשה לי - - -

דוד אמסלם: נתתי לך את רשות הדיבור?

<קריאה: לא, אז אני מבקשת.

דוד אמסלם: לא, אי-אפשר.

דוד אמסלם: לייזר, תענה לה.

<אלעזר רוזנבאום: לא ברור לי מאיפה אתם לוקחים את הנתון שאנחנו הולכים לחרב את הטיפול והשיקום.

<אלעזר רוזנבאום: השר לביטחון הפנים הבטיח לשר ליצמן - - -

תמר זנדברג: לא אמרנו שהולכים לחרב.

<אלעזר רוזנבאום: את כן אומרת, תסלחי לי.

תמר זנדברג: לא, זה לא מה שאמרתי.

דוד אמסלם: חברת הכנסת זנדברג - - -

<אלעזר רוזנבאום: את שומעת צד אחד, למה את לא שומעת - - - ?

תמר זנדברג: סליחה.

תמר זנדברג: בניגוד אליך, אני מכירה את המכורים, אני הייתי במרכזי הגמילה האלה ובשירותים האלה.

תמר זנדברג: אתה לא מכיר אותם ולכן נוח לך להגיד "לחרב" במקום להבטיח לנו איך הטיפול הזה ימשיך ויתקיים.

דוד אמסלם: חברת הכנסת תמר זנדברג, שמענו אותך - - -

תמר זנדברג: זה לא ויכוח פוליטי.

דוד אמסלם: חברת הכנסת זנדברג, שמענו אותך.

דוד אמסלם: עכשיו העברתי את זכות הדיבור אליו ואני מבקש שלא תפריעי לו, גם אם את לא מסכימה אתו.

<אלעזר רוזנבאום: אדוני היושב-ראש, השר אמר בצורה ברורה שלא תהיה פגיעה בתקציבים.

עבדאללה אבו מערוף: אנחנו לא מדברים רק תקציבים.

עבדאללה אבו מערוף: אנחנו מדברים על מקצועיות.

תמר זנדברג: מתי היית בפעם האחרונה במרכז גמילה של מכורים לסמים?

תמר זנדברג: על מה אתם מדברים?

תמר זנדברג: אתם הולכים לקבל אחריות לתחום שאתם לא מכירים אותו בכלל.

דוד אמסלם: חברת הכנסת זנדברג, אני קורא לך לסדר פעם ראשונה.

<אלעזר רוזנבאום: השר ליצמן אמר בצורה ברורה שלא תהיה פגיעה בתקציבים.

<אלעזר רוזנבאום: השארנו את כוח האדם המקצועי באגף הסמים והאלכוהול של טיפול ושיקום.

<אלעזר רוזנבאום: הראיתי את זה בישיבה הקודמת, זה מופיע בעץ המבנה, מופיע בחוק.

יעל גרמן: אתה יכול לומר שכל השירותים האלה, שליצמן מפרט ואומר שהם לא יינתנו, ימשיכו?

<אלעזר רוזנבאום: מה שמשרד הבריאות צריך לעשות הוא יעשה, מה שאנחנו צריכים לעשות - - -

תמר זנדברג: מאיפה הוא יודע?

תמר זנדברג: הוא לא מכיר את השירותים האלה בכלל.

תמר זנדברג: זה לא קשור אליו.

<אלעזר רוזנבאום: אם הוא לא יעשה, אני צריך להחליף את משרד הבריאות?

דוד אמסלם: הבנתי, תודה רבה.

יעל גרמן: הוא אומר שאין לו.

יעל גרמן: קראת את המכתב שלו?

יעל גרמן: הוא אומר שהוא מפסיק שירותים.

יעל גרמן: איזה שירותים - - -

דוד אמסלם: חברת הכנסת גרמן, אני רוצה להתקדם.

דוד אמסלם: אמרנו גם בדיון הקודם שהרעיון באיחוד הוא לא להפסיק שירותים אלא לעשות איזשהו מטה משולב ודווקא לייעל את המהלך.

דוד אמסלם: אם על הדרך, בגלל שמשרד הבריאות לא רוצה מסיבותיו ומחליט לקצץ איזשהו תקציב שהוא משקיע – זו כבר בעיה שלו, אחרי זה נראה מה נעשה.

יעל גרמן: אבל זה לא מה שהוא - - -

דוד אמסלם: אבל זה לא פוגע לנו בתהליך, התהליך הוא נכון.

דוד אמסלם: עכשיו, אם משרד הבריאות נוהג בסחיטה ואיומים ואומר:

דוד אמסלם: אם תמשיכו לא אשים תקציב – זה סיפור אחר, נתמודד אתו.

דוד אמסלם: אבל כרגע אנחנו מתקדמים בחוק, וזה חוק ממשלתי.

תמר זנדברג: זה לא המקרה.

תמר זנדברג: אני רוצה לתת לך דוגמה.

יעל גרמן: ממש כמו שאתה דואג ל-40 העובדים, אתה צריך לדאוג לכך שהשירותים ימשיכו.

יעל גרמן: יש לנו פה הודעה - - -

דוד אמסלם: חברת הכנסת גמרן, בואו נניח שבא משרד ומגיש הצעת חוק טובה מבחינת הממשלה – עברה את הממשלה, והממשלה מבקשת לקדם אותה.

דוד אמסלם: פתאום איזה שר אומר: רק שניה, אם החוק הזה יקרה, לא אתן תקציב.

דוד אמסלם: אז מה, נעצור את החוק?

תמר זנדברג: זה לא מה שהוא אומר.

יעל גרמן: נשב אתו ונאמר - - -

דוד אמסלם: לא.

דוד אמסלם: שהממשלה, בינה לבין עצמה, תשב.

דוד אמסלם: אני לא בא להסדיר את התקציבים בתוך הממשלה.

יעל גרמן: אבל לנו יש מחויבות, כוועדה.

דוד אמסלם: אני יודע מה המחויבות שלי.

דוד אמסלם: הבנתי.

יעל גרמן: עומד לנו כאן מסמך שאומר: תראו - - -

דוד אמסלם: הבנתי, חברת הכנסת גרמן.

דוד אמסלם: את לא מחדשת לי כלום.

דוד אמסלם: קיבלתי את המסמך, קראתי אותו בעיון רב, גם דיברתי עם שר הבט"פ לא פעם אחת בנושא הזה, בלי קשר לוועדה, ולכן אני יודע לאן זה הולך.

דוד אמסלם: בואו נתחיל להקריא בבקשה.

תמר זנדברג: אני יכולה לתת לך דוגמה, כדי שתבין משהו?

דוד אמסלם: אבל למה?

תמר זנדברג: כי הנושא הזה, אני מכירה אותו היטב.

תמר זנדברג: אתן לך דוגמה.

דוד אמסלם: אני כבר נמצא עוד מעט 30 דקות - - -

תמר זנדברג: אבל זה דיני נפשות של אנשים.

דוד אמסלם: תביני, בסוף יש לי שיטת עבודה.

דוד אמסלם: שמעתי, הבנתי אותך ב-30 השניות הראשונות.

דוד אמסלם: אם הייתי חושב שיש משהו רציני בעניין הזה, שיש לו מהות לגבי הנושא הזה, אז תאמיני לי שהייתי מתעכב.

תמר זנדברג: אני רוצה לתת לך דוגמה למה - - -

יעל גרמן: אתה מאמין שזה ייפתר?

דוד אמסלם: אני מאמין שזה לא קשור אלי.

דוד אמסלם: אם חוקקתי חוק בוותמ"ל, אז אני לא בודק עכשיו אם הממשלה מגבה את זה תקציבית.

דוד אמסלם: זו בעיה ממשלתית, אני לא מנהל את הממשלה, אני לא מנהל את המדינה; אני יושב-ראש ועדה.

דוד אמסלם: אני מתייחס לחוק; אם החוק לא טוב, בגלל שהוא עצמו לא טוב – זה משהו אחר.

דוד אמסלם: נניח שנעשה את כל הדבר הזה והממשלה תחליט לקצץ את כל התקציב – מה זה קשור?

יעל גרמן: יש לך סמכות לא להמשיך.

דוד אמסלם: אני יודע מה הסמכות שלי, זה בסדר.

תמר זנדברג: דודי, שניה.

תמר זנדברג: היום בשירות הקיים, מה שנותנת הרשות למלחמה בסמים, מה שעובד עם "עיר ללא אלימות" או "מצילה" - אנחנו יודעים איך יעבוד.

תמר זנדברג: יודעים – לא מבחינה תקציבית, מבחינה מקצועית.

תמר זנדברג: למה?

תמר זנדברג: כי אותו רכז באותה רשות מקומית מקבל חצי מהמשכורת שלו מ"עיר ללא אלימות" וחצי מהרשות למלחמה בסמים, והוא ימשיך את העבודה שלו.

תמר זנדברג: בתחום שבאחריות משרד הבריאות, זה לא עניין אם ליצמן ייתן את הכסף או לא ייתן את הכסף, זה עניין שלא נעשתה עבודת ההכנה כדי לוודא שמה שאתם אומרים יקרה והחוק יתקיים, ואותם שיתופי פעולה שיש כיום - אם ייפסקו מחר בבוקר, מה יקרה.

תמר זנדברג: פה זה לא נעשה.

תמר זנדברג: מה שנעשה באופן טבעי, וזאת הסיבה שגלעד ארדן רוצה לעשות, ובצדק רוצה, עם "עיר ללא אלימות" ו"מצילה", לא נעשה בתחום הזה ולכן הדאגה.

דוד אמסלם: אני רוצה להתקדם.

דוד אמסלם: בגדול, בדיון הקודם דנו שעתים רק על זה, הרי לא נכנסתי לחוק.

דוד אמסלם: תבינו, רבותי, אני מקדם דיון עקרוני ואחרי זה נכנס לחקיקה.

דוד אמסלם: אני לא יכול להיתקע כל הזמן בדיון העקרוני.

דוד אמסלם: עכשיו אספר מה קרה כאן:

דוד אמסלם: משרד הבריאות מתנגד לכל מהלך החוק.

דוד אמסלם: מתאים לו עדיין לעבוד מול זה – הגברת דיברה, היושב-ראש של רשות הסמים דיבר.

דוד אמסלם: התאים להם הקשר ביניהם, הם עובדים שנים ביחד.

דוד אמסלם: מישהו הזיז את הגבינה - לא מתאים להם.

דוד אמסלם: יכול להיות שגם אם אני הייתי שם הייתי אומר שלא מתאים: פיתחנו שיטה וכו'.

דוד אמסלם: יכול להיות גם אני עצמי חושב שזה לא מתאים, אבל אני לא מנהל את המדינה.

דוד אמסלם: הממשלה החליטה לאחד שלושה גופים, שהיא חושבת שיש השקה ביניהם באופן די משמעותי, ורוצה לייעל ולא שאחד מטפל בסמים, גם השני מטפל קצת בסמים וגם השלישי מטפל באכיפה.

דוד אמסלם: אמר בצדק היושב-ראש: אנחנו לא מטפלים באכיפה, אנחנו לא גוף אכיפתי.

דוד אמסלם: הממשלה רוצה לבנות גוף אחד שיסנכרן את כל הדברים האלה וגם למקסם את התועלות במשאבים.

יעל גרמן: לא, אני - - -

דוד אמסלם: לא לא.

דוד אמסלם: זה לא דיאלוג, אני עכשיו במונולוג.

דוד אמסלם: לא היית בדיון הקודם, אז עכשיו אני מספר לך מה היה שעתיים, משלים לך את החומר.

דוד אמסלם: בגלל זה היה פה דיון.

דוד אמסלם: אפילו נטיתי באיזשהו מקום להסכים אתו, אבל אני לא מחליט.

דוד אמסלם: הלכתי לשר, אמרתי להם שיישבו.

דוד אמסלם: למה לא הצבעתי בישיבה הקודמת?

דוד אמסלם: אמרתי: הבנו, יש מחלוקת לשם שמיים, עקרונית.

דוד אמסלם: לא קשורה לכסף.

דוד אמסלם: אמרתי להם: שבו ביניכם עוד, נסו לסגור את כל הפינות, לכו למשרד, תהיו עם השר ותסגרו.

דוד אמסלם: אני לא מחליט על זה, זה חוק ממשלתי.

דוד אמסלם: ברגע שהבנתי שהשר והממשלה ממשיכים בקו הזה, הבנתי גם באותה ישיבה שלמשרד הרווחה יש את הסמכויות שלו.

דוד אמסלם: ישבה פה האישה שאלה הסמכויות שלה, והיא תמשיך לפעול אותו דבר בשתי המסגרות – לא משנה ככה או ככה.

דוד אמסלם: אותו דבר.

דוד אמסלם: אותה גברת אמרה: מה שבסמכויות שנו יישאר ונמשיך לטפל באותו דבר.

דוד אמסלם: אז הבנתי שגם אם אני לא מסכים בעניין, אני חושב שברמת המהות אין פגיעה בסמכויות של המשרדים, בגלל שהשר לבט"פ לא יכול להביא חוק שפוגע בהם.

דוד אמסלם: הם היו מתנגדים לזה בוועדת השרים, אבל זה עבר ועדת שרים.

דוד אמסלם: ליצמן היה צריך לקום בוועדת השרים ולהגיד שהוא מתנגד, כי פוגע בסמכויות שלו, כמו שקורה כמעט בכל חוק.

דוד אמסלם: לכן הבנתי שהסמכויות שלו נשארות והסמכויות שלה נשארות.

דוד אמסלם: יכול להיות שכתוצאה מהפעילות הזאת הם השפיעו על רשות הסמים בתקציבים מסוימים ששייכים לרשות הסמים, והוא אומר שיכול להיות שבגוף הזה לא תהיה להם השפעה ויהיה חסר תקציב.

דוד אמסלם: זו כבר שאלה אחרת.

דוד אמסלם: אנחנו מתייחסים כרגע לחוק.

דוד אמסלם: הבנתי שני דברים: אחד, שברמה האידיאולוגית או ברמה של המבנה הארגוני, זכותה של הממשלה להחליט, גם אם אני לא מסכים אתה.

דוד אמסלם: באתי מזווית העובדים בגלל שזו שאלה שונה לגמרי שלא קשורה לחוק, זה המבנה הארגוני.

דוד אמסלם: אמרתי: רבותי, לא יכול להיות שאתם מתייעלים למעלה ומלמטה אנשים פשוטים שלא קשורים לעניין משלמים את המחיר בפרנסה שלהם.

דוד אמסלם: עשיתי כמה הכלאות כאלה בחיי, בדרך כלל בקטע של ההכלאה כל אחד במקומו וכשפורש הבן אדם מוחקים את המשרה ולוקחים את הכסף לפעילות.

דוד אמסלם: ככה עושים את ההכלאה.

דוד אמסלם: אני חושב שזה התהליך שהיה צריך לקרות; זה היה צריך לקרות ברשות השידור, היה צריך לקרות בערוץ הכנסת.

דוד אמסלם: אנחנו מדברים בבני אדם בסוף.

דוד אמסלם: לכן זו לא שאלה חוקית, מבחינתי זו שאלה מוסרית.

יעל גרמן: אני רוצה בכל זאת להגיב בקצרה.

דוד אמסלם: לא, אני רוצה להתקדם.

יעל גרמן: אני מגיבה בקצרה.

יעל גרמן: אני מסכימה לכל מה שאתה אומר.

יעל גרמן: באמת, לכול.

דוד אמסלם: רק עוד דבר אחד: ישבתי אתם לפחות חמש פגישות.

דוד אמסלם: הקדשתי לזה 30–40 שעות עד שבכלל הבאנו לפה את החוק.

דוד אמסלם: אז תבינו, יש לי פה שעות עבודה רבות שאני משקיע פה.

יעל גרמן: קודם כול, אני בהחלט מבינה וגם מעריכה.

יעל גרמן: נכנסת לנושא של כוח האדם, בצדק, וכולנו אתך.

יעל גרמן: אבל יש לנו משהו שהוא חדש, מבחינתי על כל פנים, שבא השר – בצדק או לא בצדק, סחטנות או לא סחטנות - ואומר שאת השירותים האלה לא ייתן.

יעל גרמן: אני מבקשת ממך שנקרא את החוק, אבל לא תקדם את החוק, וממש כפי שאמרת שעד שלא יהיה פתרון ל-40 העובדים, גם לא נקדם אותו עד שנהיה בטוחים שהשירותים האלה ממשיכים.

דוד אמסלם: אני רוצה להתקדם.

דוד אמסלם: מראש אמרתי שלא נעשה הצבעה היום בגלל העובדים.

דוד אמסלם: כרגע שני עובדים לא משובצים, ומבחינתי עד שהעובד האחרון לא משובץ לא נמשיך.

דוד אמסלם: אני מקדם חוק גם כשהממשלה לא לגבות אותו תקציבית או לחתוך מהתקציב שם.

דוד אמסלם: זה לא התפקיד שלי, זה התפקיד של הממשלה.

דוד אמסלם: אחרי זה, במליאה, אני יכול להגיד שאני מתנגד ואני חושב שזה לא בסדר והתפקיד שלך, כאופוזיציה, הוא בוודאי לבקר את זה.

דוד אמסלם: אבל אני לא מחוקק חוק רק אם אני מסכים לכמה תקציב הממשלה שמה בו, זה לא הגיוני, אחרת לא נחוקק כמעט אף חוק פה.

יעל גרמן: אני חושבת שהבהרתי את עצמי.

דוד אמסלם: היות שהצבעת, תגידי משפט ונתקדם.

<אתי אגיסון: שמי אתי אגיסון, אני מכורה נקיה מזה 19 שנים.

<אתי אגיסון: אני יושבת כאן בכמה כובעים: גם כמכורה נקיה שהבטן שלה מתהפכת מהדיון הזה - נורא קשה לי כשמדברים על חיי מכורים ככסף או כאומדן של דברים; אני מדברת כמדריכה שיקומית בבית חולים פסיכיאטרי מזה שבע שנים, שעובדת בתחלואה כפולה.

<אתי אגיסון: המטופלים שלי, יותר מכל אוכלוסייה אחרת של מכורים, נופלים בין הכיסאות.

<אתי אגיסון: כל הזמן, פעם אחר פעם, הדיון המתקיים עליהם הוא תקציבי.

<אתי אגיסון: מי מטפל בהם – האם הם ברשות משרד הרווחה או האם הם ברשות משרד הבריאות.

<אתי אגיסון: אני יושבת ושומעת כאן דיון על 40 משרות, כאשר מכורים רבים נמצאים בתוך המערך הזה של טיפול ושיקום, ואני שואלת שאלה פשוטה: השתחררתי מבית הסוהר לפני 15 שנים.

<אתי אגיסון: אני אישה שאיבדה את הכול בחייה – ילדים שנלקחו לאימוץ, חיים שלמים שהלכו לאבדון – לא משליכה את זה על אף אחד.

<אתי אגיסון: הקמתי את עצמי על רגליי במלחמות בלתי נגמרות.

<אתי אגיסון: כל חיי, מאותו יום שהתחלתי ללמוד את תחום הטיפול והשיקום, אני מקדישה לעבודה עם מכורים.

<אתי אגיסון: אני שואלת שאלה פשוטה: היכן אנחנו, האנשים שצריכים לקום כל בוקר ולהילחם על חיינו?

<אתי אגיסון: ואני אכן נאבקת על חיי, אבל יחד עם חיי אני נאבקת על עשרות ומאות של מטופלים שנופלים פעם אחר פעם בין הכיסאות.

דוד אמסלם: אענה לך.

דוד אמסלם: אנחנו מדברים כרגע על מהלך של רה-ארגון.

דוד אמסלם: כל המערכות האלה, כולל החדשות, באות לטפל בדיוק במכורים.

דוד אמסלם: אם לא היינו חושבים על המכורים, היינו מבטלים את כל הארגון הזה, לא צריך אותו.

דוד אמסלם: זו ליבת העשייה שלהם.

<אתי אגיסון: דודי, תגיד לי, כשהרשות מממנת לי לימודים, כשארצה ללמוד הלאה, למי אפנה?

דוד אמסלם: לאותו גוף.

דוד אמסלם: סליחה, זה מפריע לי.

דוד אמסלם: זנדברג, את עוברת מאחד לשני ומדברת.

דוד אמסלם: אתם יכולים לדבר, יש פה חדר, צאו לדקה.

תמר זנדברג: זה ממש חשוב לי.

תמר זנדברג: זה באמת דיני נפשות.

דוד אמסלם: אין בעיה, אני גם אומר לך שלא אצביע היום.

דוד אמסלם: שבו, תעשו עוד פיין טיונינג.

דוד אמסלם: אתי, הרי ברור שכל מה שקורה כאן בקצה זה כדי לטפל באותם אנשים.

דוד אמסלם: זה כל הארגון הזה, אחרת מה עשינו בזה.

דוד אמסלם: הממשלה אומרת: אני יכולה להביא יותר משאבים לנושא הזה אם אני עושה איחוד.

דוד אמסלם: אתן דוגמה: יש שלושה גופים; לכל אחד יש מטה, יש מנהל חשבונות בכל אחד, יש בכל אחד מנכ"ל, יש יועץ משפטי.

דוד אמסלם: יכול להיות שאם נאחד את שלושתם – נעשה מנכ"ל אחד, יועץ משפטי אחד, מנהל חשבונות אחד - ניקח את הכסף ונשים אותו בקצה למכורים.

דוד אמסלם: אני חושב שבסוף התקציב מיועד להגיע לקצה, ובדרך כשהוא משתרשר אנחנו מאבדים תקציבים, וזה הדבר שאנחנו לא רוצים.

דוד אמסלם: אנחנו רוצים להביא מקסימום תקציב ליחידת הקצה, זה מה שמעניין.

דוד אמסלם: בגלל זה הממשלה עושה את זה, אחרת מה אכפת שתמשיך להיות הרשות.

דוד אמסלם: הרי לא מדובר בכסף שחוסכים, אלא אומרים שמביאים עוד כסף ומייעלים את הארגון, בוודאי לא את הנושא.

דוד אמסלם: הרי אף אחד לא אומר שנקצץ במטופלים, גם השר לא היה מסכים לזה, זה לא הגיוני.

דוד אמסלם: לכן אני רואה את זה כתהליך יותר מועיל.

דוד אמסלם: מה שקרה בדיון הקודם, ואני גם מתחבר לזה, שהיה המנכ"ל של רשות הסמים, איתן.

דוד אמסלם: איתן נתן את כל נשמתו לעניין, איש מבוגר יחסית – עוד מעט בפנסיה - שכל חייו שם.

דוד אמסלם: גם הגברת שהיתה שם ממשרד הבריאות היא אישה מדהימה שפיתחה אתו כל מיני מודלים לטיפול.

דוד אמסלם: יש פה נשמה, זו לא שאלה של ארגון, לא משהו טכני.

דוד אמסלם: אלה שני אנשים שבאים עם כל הנשמה שלהם, רואים את זה כשליחות חייהם, ולכן הם מפחדים.

דוד אמסלם: הם אומרים: אל תייתרו אותנו, תנו לנו את חופש הפעולה כמו שיש היום.

דוד אמסלם: אני בטוח שזה מה שיקרה, רק הם יקבלו יותר כסף.

דוד אמסלם: יהיה להם יותר תקציב כי במערכת יהיה יותר כסף.

דוד אמסלם: אני רגיל לזה בגלל שכשמזיזים מישהו מכאן לכאן – בחיי נאלצתי להזיז כמה עובדים רק ממקום מושבם.

דוד אמסלם: לפעמים הייתי צריך פקיד חמישה מטר, זה היה חרדות, חודש דיברתי אתו רק כדי שיעבור מחדר אחד לאחר.

דוד אמסלם: זה טבעי, בן אדם רגיל מפחד, יש לו את החששות.

דוד אמסלם: זה ברור לי, בגלל זה אמרתי: חבר'ה, קחו עוד שבוע, תדברו ותביאו את זה.

דוד אמסלם: תעשו איזה הליך פסיכולוגי או שתעשו פיין טיונינג לתהליך.

דוד אמסלם: למה לא הצבעתי בשבוע שעבר?

דוד אמסלם: בגלל זה.

דוד אמסלם: אמרתי שאני מבין את כולם, אבל תשבו, בגלל שבסך הכול המטרות של כולם הן אותו דבר, כולם הולכים לאותו כיוון.

דוד אמסלם: אבל רשות הסמים, בצדק, אומרת: מחר יביאו לי את אלה של האכיפה; מה לנו ולהם?

דוד אמסלם: אולי אם ילכו אתנו ואולי לא.

דוד אמסלם: הם אומרים: אל תכניסו לנו עוד מישהו לבניין.

דוד אמסלם: אנחנו עובדים ככה 50 שנה, תנו לנו להישאר ככה.

דוד אמסלם: אני מבין אותם, אני מניח שאם הייתי עובד שם גם אני הייתי טוען את זה.

דוד אמסלם: לכן אני אומר, בואו נקדם את החוק כמו שהוא.

דוד אמסלם: לא אביא להצבעה.

דוד אמסלם: עד השבוע הבא, גם אם יהיו נושאים שתרצו לשנות כרגע - אין לי אידיאולוגיה בעניין.

דוד אמסלם: מה שחשוב לי זה רק שאנשים לא ייפגעו.

דוד אמסלם: ישבתי עם השר באופן אישי השבוע, הלכתי אליו בסוגיה הזאת.

דוד אמסלם: הוא אמר לי: דודי, אנחנו הולכים לעשות את זה יותר טוב – גם יותר תקציבים וגם לייעל את המערכת.

דוד אמסלם: לכן אל תחששו, למרות שאני מבין את החששות שלכם בגלל שבעיקר אצלכם אנשים רואים את זה כמפעל חיים, זה מעבר לעבודה.

דוד אמסלם: זה לא רק מקום עבודה.

דוד אמסלם: ראיתי איך הוא מדבר, היו לו דמעות בעיניים.

דוד אמסלם: זה בן אדם שבנה מפעל חיים.

דוד אמסלם: הוא אמר: אני עוד מעט הולך.

דוד אמסלם: חגי דיבר עם כל הנשמה שלו, זה לא איזה נהג אוטובוס.

דוד אמסלם: זו שליחות, זו לא עבודה רגילה – זה ברור.

דוד אמסלם: אני אומר לכם שאני חושב שאנחנו הולכים למקום יותר טוב.

דוד אמסלם: ככה אני מאמין.

דוד אמסלם: בבקשה, חבר הכנסת בגין.

זאב בנימין בגין: חלק מהתשובה לתהיות, יכול להיות שיש לנו בסעיף 30, בהוראות המעבר: תוכניות שהופעלו ימשיכו לפעול, אלא אם כן זה באישור השר.

זאב בנימין בגין: זה נותן תשתית של ביטחון.

זאב בנימין בגין: תאריך התחילה הוא בעוד שישה חודשים.

זאב בנימין בגין: אני לא יודע איך הוא חושב ולמה הוחלט על שישה חודשים.

זאב בנימין בגין: זה לא מעט זמן, אבל כדאי שנראה שיש תוכנית סדורה בחצי השנה הזאת, לדאוג להעברת המקל כיאות.

זאב בנימין בגין: אמנם זה יכלול את פגרת הקיץ, אבל זה לא מעט.

זאב בנימין בגין: היה כדאי, אולי, שהגורמים העוסקים בדבר יניחו את דעתו של יו"ר הוועדה ויראו תוכנית ואבני דרך איך דואגים לזה שדברים לא יפלו בין הכיסאות.

זאב בנימין בגין: גם עם רצון טוב זה עלול לקרות.

דוד אמסלם: אני רוצה להשלים את מה שאמר חבר הכנסת בגין.

דוד אמסלם: באמת, זה לא פוליטיקה.

דוד אמסלם: באתי ממקום שחלק גדול מאוד מהחיים שלי והסביבה שלי היו אנשים שהגיעו לנקודה של הסמים.

דוד אמסלם: בוודאי הנושא קרוב ללבי, אני לא מבין בו הרבה אבל אני מכיר את האנשים שנופלים לשם לפעמים.

דוד אמסלם: אם באמצע התהליך תבינו שמשהו לא בסדר קורה או שהסיפור הזה נפגע ברמת הקצה - תמיד תפנו אליי ואני מבטיח שנעשה דיון.

דוד אמסלם: יש לי עוד מנופים על המשרד לביטחון הפנים בדברים אחרים.

דוד אמסלם: ברור שאני רואה את הדברים בדיוק כמוכם.

דוד אמסלם: פונקציית המטרה שלנו היא לטייב את העסק ולהביא יותר אמצעים, בעיקר לחסוך מינהלות כדי שבקצה יהיה יותר טוב.

דוד אמסלם: לחסוך יותר תיאום אמיתי בתוך גוף מאשר לתאם שלושה גופים שלא קשורים אחד לשני, שבעצם העיסוק שלהם משיק אחד לשני – בחלק מהדברים כל גוף עושה גם את הפעולות שגם הגוף השני עושה, רק באופן קצת יותר מינורי.

דוד אמסלם: בבקשה, בוא נקריא.

<עידו בן יצחק: " הגדרות 1.

<עידו בן יצחק: בחוק זה – 'אלכוהול' – כוהל אתילי המוכר גם בשמות אתנול ואתיל אלכוהול, לרבות משקאות משכרים כהגדרתם בפקודת המשקאות המשכרים (ייצור ומכירה)‏; 'חוק שירות המדינה (מינויים)' – חוק שירות המדינה (מינויים), התשי"ט–1959‏; 'משרד ממשלתי' – כל משרד ממשרדי הממשלה או יחידת סמך של משרד כאמור; 'סמים' – סמים מסוכנים כהגדרתם בפקודת הסמים המסוכנים [נוסח חדש], התשל"ג–1973‏, וכן 'חומר מסכן' כהגדרתו בחוק המאבק בתופעת השימוש בחומרים מסכנים, התשע"ג–2013‏; 'הרשות', 'הרשות למאבק באלימות, בסמים ובאלכוהול' – הרשות למאבק באלימות, בסמים ובאלכוהול שהוקמה בחוק זה; 'שימוש בסמים או באלכוהול' – לרבות כל עשייה הקשורה בסמים, שלא לצורך מטרות רפואיות או שלא לפי הרשאה כדין וכל שימוש לרעה באלכוהול או שימוש שנוגד את הוראות הדין; 'השר' – השר לביטחון הפנים.

<עידו בן יצחק: 2.

<עידו בן יצחק: הקמת הרשות.

<עידו בן יצחק: מוקמת בזה במשרד לביטחון הפנים הרשות למאבק באלימות, בסמים ובאלכוהול.

<עידו בן יצחק: 3.

<עידו בן יצחק: תפקידי הרשות.

<עידו בן יצחק: הרשות תפעל למניעה של אלימות, עבריינות והתנהגות אנטי־חברתית, וכן למאבק בשימוש בסמים ובאלכוהול (בסעיף זה – תחומי פעילותה) ורשאית היא, לשם כך, בין השאר – (1) להמליץ לשר על מדיניות כוללת בתחומי פעילותה; (2) לפתח וליישם תכניות מקצועיות בתחומי המניעה והאכיפה; (3) לקדם שיתופי פעולה בין משרדי ממשלה, רשויות מקומיות, משטרת ישראל וגופים רלוונטיים נוספים הפועלים למניעה, לטיפול, לשיקום ולאכיפה בתחומי פעילותה; (4) לסייע למשרדי ממשלה, משטרת ישראל וגופים רלוונטיים נוספים הפועלים למניעה, לטיפול, לשיקום ולאכיפה בהקמה ופיתוח שירותים, מסגרות מתאימות ותכניות פעולה בתחומים אלה; (5) להמליץ לשר על קידום תיקוני חקיקה בתחומי פעילותה; (6) לפתח כלים טכנולוגיים בתחומי פעילותה; (7) לפעול להעמקת ההסברה והמודעות הציבורית בתחומי פעילותה; (8) לרכז מידע, ביצוע מחקרים, פעולות הערכה ופיתוח ידע, בתחומי פעילותה, בכפוף להוראות כל דין; (9) לקדם ולקיים קשרים עם גופים בין-לאומיים הפועלים בתחומי עיסוקה; (10) לעודד התנדבות בתחומי המניעה והאכיפה וכן להדריך ולהנחות את המתנדבים ולפקח על פעילותם" – כרגע לא אקריא את התוספת, מיד אסביר.

<עידו בן יצחק: "(11) להכשיר ולהסמיך כוח אדם מקצועי בתחומי המניעה והאכיפה.

<עידו בן יצחק: "

יעל גרמן: האם יש הבדל בין הסעיף הזה לבין סעיף הקיים בחוק הקודם?

יעל גרמן: יש הבדלים בתפקידים?

<גלי גלילי קרן: יש הבדלים.

<גלי גלילי קרן: התפקידים מבוססים על התפקידים בחוק הרשות הלאומית הקיים, אבל הכללנו בתוכם גם את נושא מניעת האלימות, העבריינות וההתנהגות האנטי חברתית.

יעל גרמן: רק הוספתם, לא הורדתם.

<גלי גלילי קרן: הוספנו, ויש סעיפים שאוחדו ושונו טיפה בשלבים שגיבשנו את הנוסח יחד עם משרדי הממשלה הרלוונטיים האחרים – הבריאות והרווחה.

<גלי גלילי קרן: אז יש הבדלים, הם לא מאוד גדולים, אבל יש פה התאמות שנעשו.

יעל גרמן: יש משהו שאתם מורידים מכם?

<גלי גלילי קרן: יש.

<גלי גלילי קרן: למשל, הנושא של הקמת מסגרות ושירותים הפך להיות נושא של סיוע למשרדי ממשלה ורשויות וגופים אחרים להקמת מסגרות.

<גלי גלילי קרן: זה בהמשך לדיון שהיה קודם - הרשות שתוקם תשמר הקצאת תקציבים לנושאים האלה, תסייע ותיזום אבל היא לא תפעיל בעצמה מסגרות שיקום וטיפול אלא התקציב יעבור למשרד - - -

יעל גרמן: אדוני היושב-ראש - - -

<גלי גלילי קרן: זה מאוד דומה לאיך שזה מתבצע היום.

<גלי גלילי קרן: גם היום זה מתבצע כך.

<יואל הדר: המשרדים האחרים ביקשו מאתנו את זה, כדי שהם יעשו את הדברים ולא תהיה כפילות בנושא הזה.

דוד אמסלם: מה שאומר ליצמן שחסר, הם אומרים שהם מקצים את המשאבים.

דוד אמסלם: למשל, היום משרד הבריאות אולי מקצה את המשאבים למשרד הרווחה.

דוד אמסלם: הם פועלים במסגרות אחרות בעיקר.

יעל גרמן: אז התחום הזה יישאר במשרדי הבריאות והרווחה.

דוד אמסלם: כמו היום.

<יואל הדר: אנחנו מסייעים.

<גלי גלילי קרן: גם היום זה מתבצע בעיקר במשרדים.

<גלי גלילי קרן: הרשות יוזמת ומתחילה פיילוטים, אבל המשך העשייה הוא במשרדים.

יעל גרמן: האם היה תקציב ייעודי לכך בתוך הרשות שנגרע כרגע ולא הועבר למשרדים?

יעל גרמן: האם יהיה פחות תקציב לצורך הנושא הזה?

<יואל הדר: כבר הרבה שנים התקציב נמצא במשרד לביטחון פנים, והמשרד לביטחון פנים מקצה את התקציב הזה לרשות.

<יואל הדר: לכן לא ייפגע התקציב, כי זה תקציב שכבר היום נמצא במשרד לביטחון הפנים.

<יואל הדר: גם היום אנחנו מקצים לדברים האלה, כשזה נמצא בתוך הרשות.

עבדאללה אבו מערוף: בסעיף 4 כתוב "לסייע למשרדי הממשלה" – אפשר לכתוב בדיוק איזה משרדים.

<גלי גלילי קרן: לא, זו יכולה להיות פעילות חוץ, יכולה להיות פעילות פנים, יכולה להיות כל - - -

דוד אמסלם: נניח שמחר הם רוצים לעשות פעילות עם משרד התרבות, שקשורה למכורים, או עם משרד החינוך.

דוד אמסלם: למשל, הם רוצים לעשות פעילות בבתי-ספר דרך משרד החינוך.

<גלי גלילי קרן: זה מאפשר יותר.

<עידו בן יצחק: הערה לגבי התוספות שלא הקראתי.

<עידו בן יצחק: ביקשתי להכניס אותן מתוך חשש שמא ישתמע מהחוק הזה כאילו ניתנות לרשות סמכויות שהיום מסורות למשטרה.

<עידו בן יצחק: אבל הוספנו גם סעיף בסוף החוק שהוא יותר כללי ונותן מענה לעניין הזה ולכן, מבחינתי, אין צורך בתוספות האלה.

דוד אמסלם: אוקיי.

דוד אמסלם: בבקשה, תמשיך.

<עידו בן יצחק: "4.

<עידו בן יצחק: מינוי מנהל הרשות ותפקידיו.

<עידו בן יצחק: הממשלה, לפי הצעת השר, תמנה מנהל לרשות בהתאם להוראות חוק שירות המדינה (מינויים), שיהיה אחראי על ניהול הרשות ועל ביצוע תפקידיה לפי חוק זה.

<עידו בן יצחק: 5.

<עידו בן יצחק: תקציב.

<עידו בן יצחק: תקציב הרשות ייקבע בחוק התקציב השנתי, במסגרת תקציב המשרד לביטחון הפנים.

<עידו בן יצחק: פרק ג': ועדה מייעצת לעניין מאבק בסמים ובאלכוהול.

<עידו בן יצחק: 6.

<עידו בן יצחק: ועדה מייעצת.

<עידו בן יצחק: (א) השר ימנה ועדה מייעצת לעניין מאבק בסמים ובאלכוהול אשר תייעץ לרשות בהתוויית המדיניות בנושא וכן בכל עניין אחר הנוגע לתפקידי הרשות, לפי בקשת הרשות.

<עידו בן יצחק: (ב) חברי הוועדה המייעצת יהיו: (1) מנהל הרשות למאבק באלימות, בסמים ובאלכוהול, שיהיה יושב ראש הוועדה; (2) נציג השר, מבין עובדי משרדו, שיהיה ממלא מקום יושב הראש; (3) נציג שר הבריאות, מבין עובדי משרדו; (4) נציג שר העבודה הרווחה והשירותים החברתיים, מבין עובדי משרדו; (5) נציג שר החינוך, מבין עובדי משרדו; (6) נציג שר הפנים, מבין עובדי משרדו; (7) נציג שר החוץ, מבין עובדי משרדו; (8) נציג שר המשפטים, מבין עובדי משרדו; (9) נציג משטרת ישראל שיהיה קצין בכיר במשטרת ישראל כהגדרתו בפקודת המשטרה [נוסח חדש], התשל"א–1971‏;"

זאב בנימין בגין: מה אומרת ההגדרה – כמה בכיר יהיה נציג המשטרה?

<עידו בן יצחק: סגן ניצב ומעלה.

דוד אמסלם: מספק אותנו?

זאב בנימין בגין: בסדר.

<עידו בן יצחק: "(10) שני נציגי ציבור שימנה השר.

<עידו בן יצחק: "

עבדאללה אבו מערוף: השר לביטחון פנים?

דוד אמסלם: כן.

<עידו בן יצחק: "7.

<עידו בן יצחק: סייג למינוי.

<עידו בן יצחק: לא ימונה לחבר ועדה מי שהורשע בעבירה פלילית שמפאת מהותה, חומרתה או נסיבותיה אין הוא ראוי לכהן כחבר ועדה או שהוגש נגדו כתב אישום בעבירה כאמור וטרם ניתן פסק דין סופי בעניינו.

<עידו בן יצחק: "

יעל גרמן: איך אפשר לדעת זאת?

יעל גרמן: הרי המידע הזה לא גלוי.

יעל גרמן: היום כשאני מבקשת לדעת על רישום פלילי של אדם אומרים לי שזה חסוי ואני לא יכולה לקבל את זה, אלא רק בענייני מין.

יעל גרמן: אז איך תדעו את זה?

דוד אמסלם: אנחנו מדברים על הרשעה, לא על רישום.

דוד אמסלם: יש הבדל בין רישום לבין הרשעה.

יעל גרמן: רישום זה אחרי הרשעה.

דוד אמסלם: רישום זה אם שכן שלך התלונן שקיללת אותו או משהו כזה.

<עידו בן יצחק: גם אם זה היה תיק שנסגר.

דוד אמסלם: הרי לרוב זה נסגר.

דוד אמסלם: מה שמפריע לאנשים זה הרישום, לא ההרשעות.

דוד אמסלם: על ההרשעות כולנו יודעים, גם על כתבי אישום כולנו יודעים.

דוד אמסלם: הבעיה היא ברישום, שזה לא מגיע בכלל לכתב אישום, זה נסגר.

יעל גרמן: איך הם ידעו?

דוד אמסלם: גם בחוק הם לא צריכים לדעת.

דוד אמסלם: כתוב שלא ימונה לוועדה מי שהורשע בעבירה פלילית.

דוד אמסלם: אם יש הרשעה - זה בית-משפט שהרשיע אותו - ומי שהוגש נגדו כתב אישום, זאת אומרת שכבר מתנהל הליך פלילי מולו.

יעל גרמן: צריך לדעת את זה.

זאב בנימין בגין: אם התגלה משהו – הוא יחדל מתפקידו.

<גלי גלילי קרן: ממלאים שאלון.

<יואל הדר: את שואלת איך יקבלו את זה או על המהות?

<יואל הדר: את לא חולקת על המהות.

יעל גרמן: לא על המהות, להיפך.

יעל גרמן: אני יודעת שקשה מאוד להשיג את הנתון הזה.

דוד אמסלם: אני מניח שבכל המינויים במדינת ישראל הסעיפים האלה רלוונטיים.

דוד אמסלם: אני מניח שכשאתה רוצה למנות מנכ"ל או דירקטור - - -

<גלי גלילי קרן: אלה נוסחים סטנדרטיים.

עבדאללה אבו מערוף: שני נציגי ציבור הם אחד של השר לביטחון פנים והשני של שר הבריאות.

דוד אמסלם: אתה רוצה לרשום הסתייגות?

עבדאללה אבו מערוף: כן.

דוד אמסלם: אגיד לך את הרעיון.

דוד אמסלם: היחידה הזאת היא יחידה שיושבת בבט"פ, היא משתפת את הגורמים המקצועיים האחרים שיהיו בוועדה ברמה המקצועית.

דוד אמסלם: אבל צריך לזכור שבסוף זה משרד של הבט"פ.

דוד אמסלם: אנחנו לא אומרים לו שיש פה ועדה פריטטית.

דוד אמסלם: אבל בסדר, רשמנו.

דוד אמסלם: נתקדם.

<עידו בן יצחק: "8.

<עידו בן יצחק: תקופת כהונה.

<עידו בן יצחק: תקופת כהונתו של חבר ועדה תהיה שלוש שנים ואפשר לשוב ולמנותו מחדש לתקופות כהונה נוספות.

<עידו בן יצחק: 9.

<עידו בן יצחק: הפסקת כהונה לפני תום תקופת הכהונה.

<עידו בן יצחק: (א) חבר ועדה יחדל לכהן לפני תום תקופת כהונתו, בהתקיים אחד מאלה: (1) הוא התפטר במסירת כתב התפטרות לשר; (2) לגבי מי שמונה לפי סעיף 6(ב)(1) עד (9) – חדל להיות עובד המשרד הממשלתי או הגוף שאותו הוא מייצג בוועדה או פרש, או הושעה מן השירות; (3) לגבי נציג הציבור שמונה לפי סעיף 6(ב)(10) – אם הוא התמנה להיות עובד המדינה.

<עידו בן יצחק: (ב) התקיימה נסיבה מהנסיבות כמפורט להלן, לגבי חבר הוועדה, יעביר השר את חבר הוועדה מכהונתו לפני תום תקופת הכהונה ובסמוך למועד התקיימות הנסיבה, בהודעה בכתב: (1) הוא הורשע בעבירה פלילית שמפאת מהותה, חומרתה או נסיבותיה אין הוא ראוי לשמש כחבר ועדה, או הוגש נגדו כתב אישום בעבירה כאמור; (2) נבצר ממנו דרך קבע למלא את תפקידו.

<עידו בן יצחק: " הערה קטנה לגבי הסעיף הזה.

<עידו בן יצחק: בסעיף קטן (א)(2) דובר על מי שחדל להיות עובד המשרד הממשלתי.

<עידו בן יצחק: נצטרך לחדד: אחד הנציגים או נציג המשטרה, שאינו עובד משטרה או עובד משרד ממשלתי – נצטרך לחדד לגביו שהוא חדל להיות שוטר.

<גלי גלילי קרן: "הגוף שאותו הוא מייצג" זה לא מספיק טוב?

עבדאללה אבו מערוף: "תקופת כהונה נוספת" – כמה?

<עידו בן יצחק: זה לא מוגבל.

זאב בנימין בגין: כאן הוא לא מוגבל.

עבדאללה אבו מערוף: חמש, עשר, 15 שנה?

זאב בנימין בגין: עד שיימאס לו.

<גלי גלילי קרן: זו ועדה מייעצת, זה לא תפקיד.

<יואל הדר: יש יתרון בזה שלמישהו בוועדה המייעצת יש ידע היסטורי.

עבדאללה אבו מערוף: לא תמיד.

<יואל הדר: לא יהיה תמיד.

<יואל הדר: זה לא בהכרח, אבל יש לזה יתרון מסוים.

עבדאללה אבו מערוף: כן, יתרונות וחסרונות, אבל - - -

יעל גרמן: היום בכל דבר יש רוטציה.

יעל גרמן: אנחנו עושים רוטציה בכל דבר, בוודאי שזה צריך להיות.

<יואל הדר: כל שלוש שנים השר יכול להחליט.

יעל גרמן: אבל כמה פעמים כל שלוש שנים?

<יואל הדר: יכול להיות שהוא יחשוב שהוא האדם הכי מתאים במשרד לתפקיד הזה.

יעל גרמן: זה מפני שהוא לא מכיר אדם אחר, שאולי מתאים יותר.

יעל גרמן: זה עניין עקרוני.

יעל גרמן: בכל המשרות אנחנו אומרים שיש רוטציה.

זאב בנימין בגין: זה לא משרה.

<גלי גלילי קרן: זו לא משרה שהוא מכהן בה, זו ועדה שמייעצת לשר בנושא - - -

יעל גרמן: גם דירקטור.

יעל גרמן: יש דירקטור נהדר – אז מה?

יעל גרמן: אחרי כמה זמן אי-אפשר יותר להאריך לו את התפקיד.

יעל גרמן: אדוני היושב-ראש, אני חושבת שזה כן מהותי.

<יואל הדר: הוא לא מקבל החלטות ולא כסף.

דוד אמסלם: את רוצה הסתייגות בעניין?

יעל גרמן: כן.

<יואל הדר: אם אתם רוצים להגביל, אז תגבילו רק לגבי נציגי הציבור.

דוד אמסלם: רשמנו את ההסתייגות.

דוד אמסלם: נתקדם.

עבדאללה אבו מערוף: אנחנו בהסתייגות יחד.

דוד אמסלם: כן כן.

דוד אמסלם: בבקשה.

<עידו בן יצחק: "10.

<עידו בן יצחק: סדרי עבודה (א) המניין החוקי בישיבות הוועדה הוא שליש מחבריה ובהם יושב ראש הוועדה או ממלא מקומו.

<עידו בן יצחק: "

דוד אמסלם: גם היושב-ראש וגם ממלא המקום חייבים להיות?

<עידו בן יצחק: אחד מהם.

<עידו בן יצחק: המניין החוקי הוא שליש, ובהם יושב-ראש הוועדה וממלא מקומו.

דוד אמסלם: אני מבין שצריך להיות שליש, ושניהם צריכים להיות בשליש.

<עידו בן יצחק: או – יושב-ראש הוועדה או ממלא מקומו.

<עידו בן יצחק: "(ב) החלטות הוועדה יתקבלו ברוב דעות החברים המשתתפים והמצביעים בישיבה; היו הדעות שקולות, תכריע דעתו של יושב ראש הוועדה ובהעדרו, של ממלא מקומו.

<עידו בן יצחק: (ג) הוועדה תקבע את דרכי עבודתה וסדרי דיוניה ככל שלא נקבעו לפי חוק זה.

<עידו בן יצחק: 11.

<עידו בן יצחק: תוקף פעולות.

<עידו בן יצחק: קיום הוועדה, סמכויותיה ותוקף החלטותיה לא ייפגעו בשל הפסקת כהונתו של חבר מחברי הוועדה ובלבד שמכהנים בה כדין רוב חבריה.

<עידו בן יצחק: 12.

<עידו בן יצחק: גמול והחזר הוצאות.

<עידו בן יצחק: חבר הוועדה שאינו עובד המדינה, עובד גוף מתוקצב או עובד גוף נתמך, יהיה זכאי לתשלום מאת המשרד לביטחון הפנים בעבור השתתפות בישיבות הוועדה, בהתאם להוראות שקבע החשב הכללי במשרד האוצר לעניין חברי ועדות ציבוריות; בסעיף זה, 'עובד המדינה', 'עובד גוף מתוקצב' ו'עובד גוף נתמך' – כהגדרתם בסעיף 32 לחוק יסודות התקציב, התשמ"ה–1985‏.

<עידו בן יצחק: 13.

<עידו בן יצחק: ניגוד עניינים.

<עידו בן יצחק: (א) לא ימונה אדם ולא ישמש חבר בוועדה המייעצת אם הוא עלול להימצא, במישרין או בעקיפין, באופן תדיר, במצב של ניגוד עניינים בין מילוי תפקידו לבין עניין אישי שלו או תפקיד אחר שלו.

<עידו בן יצחק: (ב) חבר ועדה לא יטפל במסגרת תפקידו בנושא העלול לגרום לו להימצא, במישרין או בעקיפין, במצב של ניגוד עניינים בין מילוי תפקידו כחבר ועדה לבין עניין אישי שלו או תפקיד אחר שלו.

<עידו בן יצחק: (ג) נודע לחבר הוועדה שהוא עלול להימצא במצב של ניגוד עניינים כאמור בסעיף קטן (ב), יודיע על כך ליושב ראש הוועדה, ימסור לו את המידע הנוגע לעניין, ולא יטפל בנושא האמור; נודע ליושב ראש הוועדה שהוא עלול להימצא במצב כאמור, ימסור את המידע לשר ולא יטפל בנושא.

<עידו בן יצחק: (ד) בסעיף זה – 'טיפול' – לרבות קבלת החלטה, העלאת נושא לדיון, נוכחות בדיון, השתתפות בדיון או בהצבעה, או עיסוק בנושא מחוץ לדיון; 'עניין אישי', של חבר ועדה – לרבות עניין אישי של קרובו, עניין של תאגיד שהוא או קרובו הם בעלי עניין בהם, או עניין של גוף שהוא או קרובו הם מנהלים או עובדים אחראים בו; 'בעל עניין' – כהגדרתו בחוק ניירות ערך, התשכ"ח–1968‏ ; 'קרוב' של חבר ועדה – בן זוג, הורה, הורה הורה, בן או בת ובני זוגם, אח או אחות וילדיהם, גיס, גיסה, דוד או דודה וילדיהם, חותן, חותנת, חם, חמות, נכד או נכדה, לרבות חורגים וכן כל אדם הסמוך על שולחנו.

<עידו בן יצחק: "

תמר זנדברג: כל זה כתוב בתקשי"ר?

תמר זנדברג: חם, חמות - - -

<עידו בן יצחק: כן.

זאב בנימין בגין: אדוני היושב-ראש, האם כדאי לקבוע תקופת מינימום לכינוס הוועדה –פעמיים או שלוש פעמים בשנה?

זאב בנימין בגין: שלא תהיה אות מתה, שנדע שהיושב-ראש חייב לכנס, לשמוע דיווח, להתייעץ.

<יואל הדר: פעם ברבעון.

דוד אמסלם: יש לכם התנגדות לעניין?

<אלעזר רוזנבאום: בסדר, שלוש פעמים בשנה.

<עידו בן יצחק: נכתוב "אחת לארבעה חודשים", שלא יעשו שלוש ישיבות בשבוע.

דוד אמסלם: הם יכולים יותר, אבל לא יפחת מאחת לארבעה חודשים.

דוד אמסלם: בני, הערה טובה.

<עידו בן יצחק: "14.

<עידו בן יצחק: סמכות הרשות לדרוש מידע.

<עידו בן יצחק: (א) בלי לגרוע מכל סמכות הנתונה לרשות, הרשות רשאית, לצורך מילוי תפקידיה, לדרוש ממשרד ממשלתי או מגוף אחר העוסק בעניין הנוגע לתחומי עיסוקה של הרשות, בין בשכר ובין בהתנדבות, למסור כל ידיעה, מסמך, דין וחשבון ופלט כמשמעותו בחוק המחשבים, התשנ"ה–1995‏, הנוגעים לעניין שהוא בגדר אחריות הרשות או תפקידיה לפי הוראות חוק זה, למעט נתונים המהווים מידע כהגדרתו בסעיף 7 לחוק הגנת הפרטיות, התשמ"א–1981‏, ידיעה על ענייניו הפרטיים של אדם אף שאינם בגדר מידע כאמור או חומר מודיעין כהגדרתו בחוק סדר הדין הפלילי [נוסח משולב], התשמ"ב–1982‏, ומידע אשר מסירתו אסורה לפי כל דין.

<עידו בן יצחק: (ב) מי שנדרש למסור מידע כאמור בסעיף קטן (א), ימסור את המידע בתוך התקופה שנקבעה בדרישה ובאופן הקבוע בה.

<עידו בן יצחק: 14א.

<עידו בן יצחק: שמירת סמכויות.

<עידו בן יצחק: הוראות חוק זה אינן באות לגרוע מסמכות שניתנה על-פי כל דין.

<עידו בן יצחק: " זה נותן מענה למה שהערתי בהתחלה ובמידה מסוימת גם נותן מענה ליתר משרדי הממשלה.

<עידו בן יצחק: "15.

<עידו בן יצחק: ביצוע ותקנות.

<עידו בן יצחק: השר ממונה על ביצוע חוק זה, והוא רשאי להתקין תקנות בכל הנוגע לביצועו.

<עידו בן יצחק: פרק ה': תיקונים עקיפים.

<עידו בן יצחק: 16.

<עידו בן יצחק: ביטול חוק הרשות הלאומית למלחמה בסמים.

<עידו בן יצחק: חוק הרשות הלאומית למלחמה בסמים ולשימוש לרעה באלכוהול, התשמ"ח–1988‏ – בטל.

<עידו בן יצחק: 17.

<עידו בן יצחק: תיקון חוק המאבק בתופעת השימוש בחומרים מסכנים.

<עידו בן יצחק: בחוק המאבק בתופעת השימוש בחומרים מסכנים, התשע"ג–2013‏, בסעיף 5(ב), במקום 'יושב ראש הרשות הלאומית למלחמה בסמים ולשימוש לרעה באלכוהול' יבוא 'מנהל הרשות למאבק באלימות, בסמים ובאלכוהול'.

<עידו בן יצחק: 18.

<עידו בן יצחק: תיקון פקודת העיריות.

<עידו בן יצחק: בפקודת העיריות‏ – (1) בסעיף 149יא(ב), במקום פסקת משנה (6) יבוא: '(6)'נציג הרשות למאבק באלימות, בסמים ובאלכוהול שימנה מנהל הרשות;'; (2) בסעיף 249, בפסקה (32), במקום 'ועם הרשות הלאומית למלחמה בסמים ובשימוש לרעה באלכוהול' יבוא 'ועם הרשות למאבק באלימות, בסמים ובאלכוהול.

<עידו בן יצחק: 19.

<עידו בן יצחק: תיקון פקודת הסמים המסוכנים.

<עידו בן יצחק: בפקודת הסמים המסוכנים [נוסח חדש], התשל"ג–1973‏, בסעיף 36ח(ב) – (1) ברישה, במקום 'והשר הממונה על חוק הרשות הלאומית למלחמה בסמים ובשימוש לרעה באלכוהול, התשמ"ח–1988' יבוא 'והשר לביטחון הפנים'; (2)'בפסקה (2), במקום 'הרשות הלאומית למלחמה בסמים ובשימוש לרעה באלכוהול לפי חוק הרשות הלאומית למלחמה בסמים ובשימוש לרעה באלכוהול, התשמ"ח–1988' יבוא 'הרשות למאבק באלימות, בסמים ובאלכוהול לפי חוק הרשות למאבק באלימות, בסמים ובאלכוהול, התשע"ז–2017'.

<עידו בן יצחק: 20.

<עידו בן יצחק: תיקון חוק הפיקוח על מוסדות לטיפול במשתמשים בסמים.

<עידו בן יצחק: בחוק הפיקוח על מוסדות לטיפול במשתמשים בסמים, התשנ"ג–1993‏ – (1) בסעיף 2, במקום סעיף קטן (ב) יבוא: '(ב) הבקשה תוגש לוועדה שיקימו השרים ושחבריה יהיו עובד משרד הבריאות ועובד משרד העבודה, הרווחה והשירותים החברתיים שימנו השרים כל אחד מבין עובדי משרדו (להלן – הוועדה).

<עידו בן יצחק: '; (2) אחרי סעיף 2 יבוא: 2א.

<עידו בן יצחק: 'סיווג במקרה של חילוקי דעות בוועדה.

<עידו בן יצחק: נחלקו הדעות בין חברי הוועדה באשר לסיווגו של המוסד לפי סעיף 2(ג)(1) – יראו את המוסד כמוסד משולב.

<עידו בן יצחק: '" בניגוד ליתר התיקונים העקיפים, כאן זה קצת יותר מתיקון טכני.

<עידו בן יצחק: כאן יש שינוי שיוסבר.

<גלי גלילי קרן: במצב הקים היום בוועדה יש נציג של שר הבריאות, של שר הרווחה ונציג של השר הממונה על ביצוע חוק הרשות הלאומית.

<גלי גלילי קרן: בתיקון העקיף הזה אנחנו מבקשים להחליף את הנציג של השר הממונה על ביצוע חוק הרשות הלאומית.

<גלי גלילי קרן: לאור עמדת משרדי הבריאות והרווחה, שככל שזה לא הרשות אלא משרד ממשלתי אחר, הם לא חושבים שיש צורך בנציג כזה בוועדה.

<גלי גלילי קרן: התוספת של חילוקי דעות זה שני חברים במקום שלושה, שהיתה להם סמכות הכרעה.

<שרונה עבר הדני: - - - כדי שתהיה דרך ברורה להכריע.

דוד אמסלם: לא מדברים מהיציע.

דוד אמסלם: הבנתי את גלי.

<שרונה עבר הדני: תיקון טכני:

<שרונה עבר הדני: אני חושבת שבחוק הפיקוח צריך לשנות את הגדרת השרים.

<גלי גלילי קרן: אם אני זוכרת נכון – אפשר לבדוק – השרים הם שרי הבריאות והרווחה.

<גלי גלילי קרן: רק לעניין הסעיף הזה יש אזכור של השר הממונה.

<עידו בן יצחק: לדעתי זה כך.

<שרונה עבר הדני: התיקון הוא לבקשתנו.

<שרונה עבר הדני: הרישוי של המוסדות בחו"ל ייעשה על-ידי המשרדים הרלוונטיים ואין שום מקום לדריסת רגל של המשרד לבט"פ.

<שרונה עבר הדני: זה להבדיל מהמצב היום, שהרשות למלחמה בסמים נתנה איזושהי אכסניה לעניין, שזה מצמצם את הזכויות.

<שרונה עבר הדני: זה מוסכם, לפי דרישתנו.

<עידו בן יצחק: השרים מוגדרים כשר הבריאות ושר הרווחה.

<עידו בן יצחק: "פרק ו': תחילה והוראות מעבר.

<עידו בן יצחק: 21.

<עידו בן יצחק: הגדרות.

<עידו בן יצחק: בפרק זה – 'יום התחילה' – יום תחילתו של חוק זה לפי הוראות סעיף 22; 'הממונה על הנכסים' – עובד משרד האוצר ששר האוצר הסמיך לעניין נכסי הרשות הלאומית; 'נכס' – מקרקעין, מיטלטלין, זכויות וטובות הנאה, התקשרויות או חובות והתחייבויות, מכל סוג שהוא; 'הרשות הלאומית' – הרשות הלאומית למלחמה בסמים ובשימוש לרעה באלכוהול שהוקמה בחוק הרשות הלאומית למלחמה בסמים ובשימוש לרעה באלכוהול, התשמ"ח–1988, כנוסחו ערב ביטולו בסעיף 16 לחוק זה; 'תקופת מעבר' – התקופה שבין יום פרסומו של חוק זה לבין יום התחילה.

<עידו בן יצחק: 22.

<עידו בן יצחק: תחילה.

<עידו בן יצחק: תחילתו של חוק זה, למעט סעיפים 4, 23 ו-29 שבו, שישה חודשים מיום פרסומו.

דוד אמסלם: מה זה הסעיפים האלה?

דוד אמסלם: תזכיר לי.

<גלי גלילי קרן: סעיף 4 זה מינוי מנהל הרשות; 23 – הגבלות בתקופת המעבר; 29 – מסירת מידע לממונה על הנכסים כדי שבתקופת המעבר יהיה את כל המידע הרלוונטי.

<עידו בן יצחק: אלה נכנסים מיד וכל היתר - חצי שנה.

זאב בנימין בגין: לגבי סעיף 22 – הצעתי היא שבשבוע שלפי כינוס הכנסת מחדש, אי-שם בסוף ספטמבר, יתכנסו אצל היושב-ראש או בוועדה ונראה איך מתקדמים בהעברת המקל.

זאב בנימין בגין: זה עוד שלושה–ארבעה חודשים.

זאב בנימין בגין: זה אפשרי?

זאב בנימין בגין: זה נראה לך?

דוד אמסלם: כן, אבל זה לא בחוק.

זאב בנימין בגין: לא בחוק.

דוד אמסלם: בסוף נקבע, נשב.

זאב בנימין בגין: לעניין הוראות המעבר, יש לנו חצי שנה, אז שנראה את הגורמים ואם שר הבריאות מצא תקציב.

דוד אמסלם: נקיים דיון בוועדה בעוד ארבעה חודשים נניח, נראה איך זה מתקדם.

זאב בנימין בגין: בשבוע שיותר פנוי לפני כינוס הכנסת או משהו כזה.

<עידו בן יצחק: "23.

<עידו בן יצחק: הגבלות בתקופת המעבר.

<עידו בן יצחק: (א) בתקופת המעבר, הרשות הלאומית לא תתקשר בהתקשרות, לרבות התקשרות למימוש זכות ברירה, אשר תקופתה, ביצועה והזכויות והחיובים שלפיה, הם לאחר יום התחילה, אלא באישור מראש ובכתב מהמנהל הכללי של המשרד לביטחון הפנים והממונה על הנכסים; התקשרות שלא אושרה כאמור – בטלה.

<עידו בן יצחק: (ב) בתקופת המעבר הרשות הלאומית לא תקבל עובדים חדשים אלא מטעמים מיוחדים ובאישור מראש ובכתב מהמנהל הכללי של המשרד לביטחון הפנים; הוראות סעיף קטן זה יחולו גם על קבלת עובדים והעסקתם באמצעות קבלן כוח אדם, כהגדרתו בחוק העסקת עובדים על ידי קבלני כוח אדם, התשנ"ו–1996‏ .

<עידו בן יצחק: 24.

<עידו בן יצחק: פסקת פעילותה של הרשות הלאומית.

<עידו בן יצחק: ביום התחילה תחדל הרשות הלאומית להיות אישיות משפטית ותסתיים העסקתם של עובדי הרשות הלאומית.

<עידו בן יצחק: "

עבדאללה אבו מערוף: תסתיים העסקתם, וזהו?

<עידו בן יצחק: אנחנו בדיוק מגיעים לסעיף שאומר מה יקרה.

<עידו בן יצחק: "25.

<עידו בן יצחק: קבלת עובדים מהרשות הלאומית לעבודה ברשות.

<עידו בן יצחק: עובדי הרשות הלאומית ערב תחילתו של חוק זה ייקלטו כעובדי המדינה ברשות בפטור ממכרז, שיינתן בהתאם לחוק שירות המדינה (מינויים), בתנאים שתקבע ועדת שירות המדינה כמשמעותה בחוק האמור; החלטה על מינוי עובדים לפי סעיף זה תינתן עד יום התחילה.

<עידו בן יצחק: "

מירב בן ארי: האם מדובר על כל העובדים או רק העובדים הקבועים של הרשות?

מירב בן ארי: כמו שחברת הכנסת זנדברג אמרה בדיון הקודם, יש עוד עובדים שהם לא עובדים של הרשות.

דוד אמסלם: אנחנו מדברים על עובדי הרשות.

מירב בן ארי: וכל השאר?

<קריאה: מה זה כל השאר?

<אתי אגיסון: כל השאר זה אני.

<קריאה: הרכזים והמדריכים.

דוד אמסלם: גם בישיבה הקודמת נשאלה השאלה, וגם ניתנה התשובה.

דוד אמסלם: לטעמי, זה לא אמור להשפיע על הקצה.

דוד אמסלם: הסברתי: את עובדת ככה – תמשיכי לעבוד.

דוד אמסלם: זה לא קשור אלייך.

דוד אמסלם: אנחנו מדברים על העובדים שנמצאים בשרשרת הפיקוד בתוך הרשות.

דוד אמסלם: את ממילא לא חלק אינטגרלי מאותו ארגון, את נותנת להם שירות.

דוד אמסלם: אין שום סיבה שלא תמשיכי לתת להם שירות.

<חגי ברוש: רק השכר שלה יוצא מאתנו.

דוד אמסלם: זה לא משנה מבחינתה איך יקראו לזה.

<חגי ברוש: אבל היא מודאגת.

דוד אמסלם: הסברתי.

דוד אמסלם: זה שהיא מודאגת – אני מבין, כבר נתתי נאום בתחילת דבריי.

<אתי אגיסון: אני לא מודאגת.

<אתי אגיסון: אני קמתי מהגיהינום, אני לא מודאגת כל כך מהר.

<אתי אגיסון: אבל אני דואגת לאנשים שאין להם את הכוח לדאוג לעצמם.

דוד אמסלם: אתי, שמעתי אותך.

דוד אמסלם: זה בסדר שאת דואגת לעצמך; בן אדם קרוב אצל עצמו, כולנו כך וזה בסדר.

דוד אמסלם: זה גם מטה לחמך.

<אתי אגיסון: לעצמי אני יודעת לדאוג.

דוד אמסלם: במסגרת העבודה שלך את דואגת לעוד אנשים, זו עבודה שהיא קצת שונה מאשר אחד שסורג כיפות.

<אייל לוי: אדוני היושב-ראש, אפשר להעיר?

<אייל לוי: אני רוצה להבין איך הסעיף הזה שומר על השכר של העובדים.

<אייל לוי: אמרנו שנדבר על זה.

דוד אמסלם: קודם כול מדובר על הנושא של קליטת העובדים.

דוד אמסלם: סוגיית השכר, הבהרתי גם למדינה – גם לממונה על השכר וגם לאגף התקציבים - שאני מבקש שישבצו את כל העובדים היום.

דוד אמסלם: אנחנו לא מתכוונים רק לשבץ את העובד אלא לשמור על שכרו או להוסיף לו על שכרו.

דוד אמסלם: אין אחורה.

דוד אמסלם: זאת אומרת, כל אחד עובר as is או מקסימום פלוס.

דוד אמסלם: לא אתנגד אם ייתנו להם תוספת של 10% על זה שהם הסכימו להתארגן.

דוד אמסלם: דרך אגב, זה מה שקורה בארגונים אחרים.

דוד אמסלם: זה מה שעושים בחברת החשמל, למשל – לא 20%, נותנים להם גם 50%.

דוד אמסלם: אני לא מתנגד לזה שיוסיפו, אני מתנגד לזה שיורידו.

דוד אמסלם: אמרתי את זה כבר בישיבה הקודמת, שלא יכול להיות שאלה למעלה מתווכחים ומי שמשלם זה למטה.

דוד אמסלם: זה לא הגיוני.

זאב בנימין בגין: המשפט האחרון: "החלטה על מינוי עובדים לפי סעיף זה תינתן עד יום התחילה.

זאב בנימין בגין: " אני מבין מהרישא שכולם יעברו, אז מה פירוש שההחלטה תינתן?

זאב בנימין בגין: איזו החלטה?

זאב בנימין בגין: יכול להיות עובד, שלמרות מה שכתוב פה, לא יתקבל?

זאב בנימין בגין: אם זה המצב, צריך לקבל החלטה בעניינו שבועות אחדים קודם, כדי שיידע כי הוא צריך לחפש עבודה.

דוד אמסלם: הסברתי להם העובדים יתקבלו.

דוד אמסלם: זו לשון החוק.

דוד אמסלם: הם אומרים שיש להם שישה חודשים להתחבר בקצה, להתארגן, אז כמובן שעד סוף ששת החודשים חייבים להודיע לכולם.

דוד אמסלם: זה מבחינת החוק.

דוד אמסלם: אבל הודעתי להם שאני לא אביא את החוק להצבעה לפני שכבר עכשיו העובדים ידעו איפה הם נמצאים, יסגרו עם כל אחד ואחד בדיוק.

זאב בנימין בגין: אז לא נזדקק לסיפא במקרה זה.

<עידו בן יצחק: הערתך נשמעת לי נכונה.

<עידו בן יצחק: הסעיף הזה עבר גלגולים - - -

זאב בנימין בגין: יש כאילו סתירה פנימית, אז צריך לדייק שם.

<עידו בן יצחק: אולי זה נכון לגבי קביעת התנאים של ועדת שירות המדינה.

<עידו בן יצחק: זה מה שצריך להשאיר.

<איילת נהר-צדק: אני מהנציבות.

<איילת נהר-צדק: מבחינתנו, התנאים שוועדת השירות מתייחסת אליהם בדרך כלל הם עבר פלילי, זיקה פוליטית, עמידה בתנאי סף.

<איילת נהר-צדק: אנחנו צריכים גם לראות מה היה התפקיד של העובד עד היום ואיך הוא משתלב בתוך המבנה הארגוני החדש.

<איילת נהר-צדק: העבודה הזו כבר נעשית – היא נעשתה אל מול המשרד לביטחון פנים - לקיים את ההתאמה.

<איילת נהר-צדק: יש כאן עוד כל מיני פרטים שאנחנו צריכים לוודא.

<איילת נהר-צדק: למשל, שאין מניעה חוקית לקלוט עובד כעובד מדינה, ולכן נכנסת הסיפא של הסעיף הזה.

זאב בנימין בגין: אבל אם נכנסת הסיפא ואם היא דרושה, אבקש להקדים בחודש ימים - - -

דוד אמסלם: מה שאומר חבר הכנסת בגין, יש בו היגיון.

דוד אמסלם: השאלה שלו היא שאלה טובה, אבל מבחינתי היא תיאורטית, בגלל שאם עד השבוע הבא – כשאקבע את המועד להצבעה - לא יהיה שיבוץ של כל העובדים, לא יהיה החוק.

דוד אמסלם: זו ההחלטה שלי.

זאב בנימין בגין: היא אומרת שזה בלתי אפשרי.

דוד אמסלם: דקה.

דוד אמסלם: אבל אם לא היתה החלטה שלי, אז מה שאומר חבר הכנסת בגין זה הגיוני.

דוד אמסלם: לא יכול להיות שנודיע לבן אדם עשר דקות לפני שמנתקים לו את החשמל שמנתקים.

דוד אמסלם: הייתם צריכים, גם בחוק, להודיע לפחות 30 או 60 יום.

דוד אמסלם: יכול להיות שהוא רוצה ללכת לבית-המשפט, למשל.

דוד אמסלם: אני חושב שברמה העקרונית זה מה שצריך היה לקרות.

<איילת נהר-צדק: אין ויכוח.

<איילת נהר-צדק: עוד לפני שהחוק נחקק אנחנו כבר עובדים על זה, ואתה יודע את זה, בשיתוף של המשרד - - -

דוד אמסלם: בכל מקרה, אני מקבל את ההערה של חבר הכנסת בגין.

דוד אמסלם: אני מניח שיום אחד ירצו להעתיק את החוק הזה למקומות אחרים, אז לפחות נתקן את זה פה - שיודיעו לפחות 60 יום לפני התחילה, שלבן אדם תהיה אופציית בחירה.

<יהודה סויסה: ואולי שיפרסמו את תנאי הסף.

דוד אמסלם: אנחנו מדברים על העובדים החדשים.

<אתי אגיסון: למכורים נקיים יש עבר פלילי.

<איילת נהר-צדק: בסדר, אז יש הסדרה שאנחנו צריכים לעבור.

<איילת נהר-צדק: ברגע שהופכים להיות עובדי מדינה יש את הבדיקה שצריך לעשות כדי לראות שאין מניעה לקלוט אותם.

<איילת נהר-צדק: העובדה שיש להם - - -

דוד אמסלם: רגע, אז - - -

<קריאות: - - -

<איילת נהר-צדק: העבר הפלילי לא פוסל, יש דברים נוספים שצריך לבדוק.

דוד אמסלם: אמרתי שאקבע את ההצבעה לשבוע הבא.

דוד אמסלם: עד אז רוצה לראות את השיבוץ של כל העובדים, ולא רק העובדים האלה אלא גם ברמה העקרונית.

דוד אמסלם: לא יכול להיות שהמדינה פתאום תחליט שאותו מדריך שמדריך בקצה, גם אם הוא נותן הדרכה, הוא לא יכול לתת בגלל שפעם היה לו עבר פלילי.

דוד אמסלם: הרי רק הוא יכול תת הדרכה.

<אלעזר רוזנבאום: הוא לא עובד מדינה.

<אלעזר רוזנבאום: עובד הרשות.

<איילת נהר-צדק: המדריך הוא לא עובד מדינה.

דוד אמסלם: לא קשור.

<אתי אגיסון: יש אנשים שעובדים, עם עבר פלילי.

<אתי אגיסון: לא יכול להיות, הדבר הזה.

דוד אמסלם: איילת, אני לא מנהל את הדיון הזה, אני רק אומר את השורה התחתונה.

דוד אמסלם: אמרתי לכם כבר מזמן: כל העובדים ייקלטו, גם אלה שיש להם עבר פלילי, אחרת לא יהיה פלילי.

דוד אמסלם: אם הוא לא היה צריך לעבוד ברשות אז בוודאי לא צריך לעבוד במדינה, ואם הוא עובד ברשות – הוא צריך לעבוד במדינה.

דוד אמסלם: דרך אגב, הרשות הזאת היא לא איזשהו משהו בחלל; היא של המדינה.

דוד אמסלם: זו המדינה, רק בכובע אחר.

דוד אמסלם: לכן אני מבקש מכם שתעשו את כל ההתאמות המתבקשות.

<איילת נהר-צדק: קודם כול, נצטרך להיכנס גם כאן לבדיקה פרטנית נוספת.

דוד אמסלם: למה לא עשיתם את זה עד עכשיו?

<איילת נהר-צדק: עשינו לגבי העובדים.

דוד אמסלם: לא הבנתי; מה מסובך פה?

<איילת נהר-צדק: לא נכנסנו לעניין העבירות הפליליות, זו הבדיקה שאנחנו עדיין צריכים לעשות.

<איילת נהר-צדק: אם יש מניעה חוקית לקלוט אדם כעובד מדינה, אז אני לא יכולה להגיד שייקלט.

דוד אמסלם: התבלבלת רק בדבר אחד – את מדברת עכשיו עם הבן אדם שמשנה את החוק.

דוד אמסלם: אכניס את זה בסעיף, ואגיד שלטובת העניין הזה, גם אם יש בן אדם שיש סעיף כזה וכזה שלא מאפשר – אנחנו נאפשר אותו פה.

דוד אמסלם: אנחנו מדברים על החוק, את לא נמצאת באיזה משרד ממשלתי שאת אומרת שזה מה שהחוק.

<איילת נהר-צדק: נשלים את הבדיקה עד השבוע הבא.

דוד אמסלם: אני מבקש, כדי שלא תהיה תקלה.

דוד אמסלם: לייזר, תקשיבו, אני כאן מדויק.

דוד אמסלם: אמרתי לכם את זה, ואני אומר עוד פעם: סוגיית העובדים תהיה פתורה ברמת המאה אחוז, כולל מה שאמרתי עכשיו.

דוד אמסלם: שבו אתם.

<אלעזר רוזנבאום: אין בעיה.

דוד אמסלם: אבל שמעת.

דוד אמסלם: אתה חי באיזה גן עדן.

דוד אמסלם: אני מבין מה היא אומרת.

<אלעזר רוזנבאום: - - - מדברת, כי - - -

דוד אמסלם: אבל מה לעשות, היא קובעת בסוף את העניין הזה.

דוד אמסלם: אז אם צריך להביא שינוי בסעיף – אני לא חייב את ההסכמה שלכם.

דוד אמסלם: אם אני צריך לשנות בסעיף לטובת תחולת חוק זה אז אכניס את זה.

דוד אמסלם: בסדר, זה ברור?

דוד אמסלם: תבינו, מה שאמרה אתי זה נכון.

דוד אמסלם: עברתי בחיי הרבה דברים מהסוג הזה, העסקתי הרבה מאוד אנשים שבאו מבתי-סוהר, בגלל שראיתי את זה כתהליך שיקומי שלהם.

דוד אמסלם: כאן אתה חייב לקחת בן אדם כזה, כדי שיסביר לשני: אתה רואה אותי?

דוד אמסלם: פעם הייתי שם.

דוד אמסלם: הרי אחרת הבן אדם חושב שאתה סתם פרופסור מהאוניברסיטה שלא מבין את החיים.

דוד אמסלם: הוא אומר לו: אחי, הייתי כמוך בדיוק.

דוד אמסלם: זה בדיוק הבן אדם הקלאסי שאמור לתת את התשובה, אין מישהו אחר במקומו.

זאב בנימין בגין: הגברת מהנציבות, האם יש הסדר כלשהו קיים בתקשי"ר?

זאב בנימין בגין: למשל, הנציב שיכול לאשר גם במקרים כאלה, שזה ממין העניין?

<יואל הדר: יש סעיף בתקשי"ר.

זאב בנימין בגין: אם יש סעיף שסתום כזה, אז לא צריך בחקיקה.

<יואל הדר: יש.

<יואל הדר: שיקול דעת של הנציב.

זאב בנימין בגין: אבל צריך לדעת: 1.

זאב בנימין בגין: שקיים; 2.

זאב בנימין בגין: שיש נכונות להשתמש בו במקרים כפי שציין היושב ראש.

<יואל הדר: יש, שיקול דעת של הנציב.

<יואל הדר: יש סעיף כזה, אבל אם יפעילו את שיקול הדעת – זה כבר הנציבות, לא אנחנו.

זאב בנימין בגין: לא, צריך לתאם את זה קודם עם הנציב.

דוד אמסלם: חבר הכנסת בגין, יש לי קרחת רק מהדברים האלה.

דוד אמסלם: אני מבקש להסדיר כאן, אני לא רוצה שיקול דעת של שום פקיד.

דוד אמסלם: אנחנו מדברים בחוק הספציפי הזה.

דוד אמסלם: נטמיע את זה בחוק הזה.

<איילת נהר-צדק: אני לא חושבת - - - אני מציעה - - -

דוד אמסלם: איילת, אני לא פותח את זה לדיון.

דוד אמסלם: עד יום שני או עד יום רביעי תנו לי תשובה בעניין הזה.

דוד אמסלם: אם אני צריך להטמיע את זה בחקיקה, גם אם אתם לא מסכימים אתי – זה מה שאעשה.

דוד אמסלם: זה בסדר, מותר לכם לא להסכים, אבל אמרתי שיש לי קרחת מהסיבובים שעושים אחרי שגומרים את החוק.

עבד אל חכים חאג' יחיא: ייקלטו כעובדי המדינה, עם שמירה על זכויותיהם.

עבד אל חכים חאג' יחיא: לכתוב את זה.

<איילת נהר-צדק: מכיוון שהנושא של עבר פלילי ומשמעתי זה לא תחום האחריות שלי, נצטרך לבדוק את זה אל מול הגופים האחראים.

<איילת נהר-צדק: מה שנעשה כרגע זה נבדוק מה המצב לגבי האנשים הקיימים.

<איילת נהר-צדק: בהיבט החוקי, לא הייתי - - -

<יהודה סויסה: יש ברשות מכורים נקיים שהם עובדים קבועים שנים.

<יהודה סויסה: אם הדבר הזה לא יאפשר לקלוט אותם, אנחנו צריכים לדעת את תנאי הסף.

דוד אמסלם: יהודה, הבהרתי את עצמי.

דוד אמסלם: בבקשה.

<בשארה פראן: כדי להבהיר את המטריה: כמו שהצהיר יואל וגם חבר הכנסת בגין, היום כל עובדי המדינה שנקלטים מחויבים לבדיקה פלילית, כמו חבר הוועדה או כל עובד ציבור אחר שנכנס.

<בשארה פראן: זה בחוק שירות המדינה (מינויים), משמעת.

<בשארה פראן: כל הוויכוח הזה קצת מיותר כי העבר הפלילי כשלעצמו לא פוסל אוטומטית, וזה עובר גם אמות מידה ומבחנים שעושים לכל תפקיד בהתאמה אליו.

<בשארה פראן: זה שכולם נכנסים עכשיו למתח – זה לא אומר שכולם נפסלים.

<בשארה פראן: תלוי מתי היתה העבירה, תלוי מה המהות של העבירה.

דוד אמסלם: קודם כול, אמר את זה יואל, הבנו גם מיואל.

<בשארה פראן: כן, אז זה לא סוף העולם.

<בשארה פראן: אלה כללי המשחק.

<בשארה פראן: זה אנשים שכבר נקלטו, זה לא אנשים חדשים.

דוד אמסלם: אתן לך את התשובה ואני רוצה להתקדם, ואז נישאר עם ההערה של עבדאללה.

דוד אמסלם: בגדול, כבר שמענו מיואל שיש שסתום ביטחון.

דוד אמסלם: למה הם מרגישים לא נוח?

דוד אמסלם: זה בסדר, זו הפרנסה שלהם.

דוד אמסלם: אני מניח שאם היינו מדברים על הפרנסה שלך גם אתה היית מרגיש קצת לא נוח.

דוד אמסלם: הרבה פעמים אני אוהב לוודא את זה בעוד סעיף מפורש, גם אם זה כתוב במקום אחר.

דוד אמסלם: אם נכתוב את זה עוד פעם לא יקרה כלום.

<בשארה פראן: אני אתך עד הסוף, אבל בוא ניקח עוד מקרים.

<בשארה פראן: אם יש לי עובד או שניים שהם בהשעיה או בחקירות, צריך לקחת את זה בשיקול הדעת.

דוד אמסלם: אסביר.

דוד אמסלם: אתה שואל אותי שאלה קצת מתחכמת.

<בשארה פראן: לא, אני אומר שאלה מקרי קיצון שצריך להתמודד אתם.

דוד אמסלם: אז אסביר.

דוד אמסלם: כשעובד מן המניין נקלט, גם אם הוא היה פעם עם עבר פלילי וקלטו אותו, ומאז הוא עובד מן המניין - אחלה.

דוד אמסלם: אם מחר אותו עובד מן המניין עשה עבירה פלילית - - -

<בשארה פראן: או היום בחקירה.

דוד אמסלם: או היום.

דוד אמסלם: אנחנו לא מדברים על זה, אנחנו מדברים על מקור הקליטה שלו.

דוד אמסלם: כשהוא הגיע עם איזה קיטבג – אנחנו יודעים את הקיטבג שלו, קלטנו אותו על בסיס אותו קיטבג, ומחר הוא עובר למסגרת אחרת.

דוד אמסלם: קם איזה מישהו ואומר: הוא היה מכור לפני 30 שנה – לא מתאים לנו.

דוד אמסלם: יש כאלה צדיקים, אני מכיר אותם.

<בשארה פראן: זה לא המקרים שאנחנו מדברים עליהם.

דוד אמסלם: את הצדיקים האלה אני מכיר, הם קיימים גם בכנסת בחוקים שאני מחוקק – מה קרה לפני 20 שנה, 15 שנה, מדוע ולמה.

דוד אמסלם: לכן לפעמים אני אוהב שיהיה סעיף מפורש, כדי שלא יהיו ויכוחים.

דוד אמסלם: לגבי מה שאמר חבר הכנסת אבו מערוף – אני מבקש להכניס את זה, שבחוק יהיה כתוב שהם עוברים עם התנאים שלהם בדיוק, במינימום.

זאב בנימין בגין: טוב מאוד.

דוד אמסלם: נציג האוצר, בוא שב אתנו.

דוד אמסלם: מה שמך?

<אסף שירמן: אסף שירמן, אגף שכר והסכמי עבודה.

דוד אמסלם: נכניס בחוק שהעובדים – תקרא לו את הסעיף.

<עידו בן יצחק: שייקלטו כעובדי המדינה והרשות ותנאי העסקתם יישמרו.

<אסף שירמן: אנחנו לא יכולים להתחייב על כזה דבר.

דוד אמסלם: אז לא יהיה חוק.

<אסף שירמן: אז לא יהיה.

<אסף שירמן: אנחנו לא יכולים להתחייב.

דוד אמסלם: אני מודיע לך שזו ההצבעה שאנחנו מצביעים עליה.

דוד אמסלם: תודיע לשר האוצר.

<אסף שירמן: יש פה - - - יש הרבה התאמות שצריך לעשות, מבנה השכר במדינה שונה ממה שיש להם.

דוד אמסלם: תודיע לשר האוצר שזה התנאי שלנו.

דוד אמסלם: זה נוסח החוק שאני הולך להצביע עליו, והממשלה תגיב עליו איך שתגיב עליו.

דוד אמסלם: זה בסדר מבחינתי.

דוד אמסלם: תודה רבה על ההערה, עבדאללה.

עבדאללה אבו מערוף: תודה.

זאב בנימין בגין: הייתי מעורב שנים אחדות במשא ומתן כזה, על כניסת עובדים מחברות ממשלתיות לשירות המדינה.

זאב בנימין בגין: הבטחנו את כל תנאיהם של דור א' בשירות המדינה על פי שכרם הקודם.

זאב בנימין בגין: זה ניתן לעשות, עם ההתאמות הנדרשות – כמה שעות עבודה דרוש לצוללן בכינרת - - -

<אסף שירמן: חבר הכנסת בגין, במקרה אני זה שהובלתי את המשא ומתן הזה.

זאב בנימין בגין: יש לי עדות בעל הדבר - עשינו את זה.

דוד אמסלם: אני לא צריך את ההסבר הזה, כבר הודעתי להם את זה.

דוד אמסלם: עשיתי שינויים ארגוניים בחיי קצת יותר מהם.

דוד אמסלם: אז עזוב, אנחנו מכירים את זה.

דוד אמסלם: זה מה שיהיה בחוק, נקודה.

תמר זנדברג: יש לי שאלה לגבי הנושא של טיפול ושיקום.

תמר זנדברג: אני מכבדת את כל מה שנמסר פה, אבל אני רוצה לוודא שהתחום של טיפול ושיקום נשאר, יחד עם התקציב שהיה לו ויחד עם הסמכויות שהיו לו.

דוד אמסלם: על איזה סעיף את מדברת?

דוד אמסלם: מדברים על סעיפים עכשיו.

תמר זנדברג: אני מבינה.

תמר זנדברג: אני שואלת - - -

דוד אמסלם: אז בואו נגמור את ההקראה.

תמר זנדברג: לדעתי זה מתאים פה – או בתוך סעיף 25 או בין 25 ל-26.

תמר זנדברג: כמו שאנחנו מבטיחים את העובדים, האם אפשר לתת התייחסות - - - ?

דוד אמסלם: אבל זה דיון שכבר היה.

תמר זנדברג: למה היה?

דוד אמסלם: שאלת שאלה, הם ענו לך, וזהו.

תמר זנדברג: אני רוצה לשאול האם אפשר לעגן את מה שהם ענו.

דוד אמסלם: זה רשום.

דוד אמסלם: רשום מה תפקידי הרשות.

דוד אמסלם: עברנו על הסעיפים האלה כשהיית בחוץ.

דוד אמסלם: בואו נתקדם.

תמר זנדברג: קראתי את הסעיפים.

דוד אמסלם: אז תגידי לי על איזה סעיף את מדברת.

תמר זנדברג: אני שואלת האם אפשר לתוך סעיף 25 - - - ?

דוד אמסלם: קליטת עובדים לעבודה ברשות – איך זה קשור לתפקוד הרשות?

תמר זנדברג: זה לא תפקוד הרשות.

דוד אמסלם: תחומי האחריות של הרשות.

דוד אמסלם: לדעתי, את טועה.

דוד אמסלם: בסעיפים הקודמים הקראנו את זה.

תמר זנדברג: קראתי, אני יודעת לקרוא.

דוד אמסלם: מה הנוסח שאת מבקשת?

תמר זנדברג: אני שואלת האם אפשר לעגן את האגף של טיפול ושיקום, מפאת חשיבותו, בתוך הרשות החדשה.

דוד אמסלם: איך את מציעה שזה ישב בסעיף?

תמר זנדברג: אני לא משפטנית, אני חברת כנסת.

תמר זנדברג: חשובה לי המהות.

תמר זנדברג: יש פה ייעוץ משפטי, יש פה אנשי מקצוע, זה לא התפקיד שלי.

דוד אמסלם: זה לא בסעיף 25.

תמר זנדברג: אז לא בסעיף 25.

תמר זנדברג: הסעיף פחות חשוב, המהות חשובה.

תמר זנדברג: קראתי את סעיף התפקידים וקראתי את סעיף 25.

תמר זנדברג: כמו שאתה יודע לדעת שאם אותה רמת שכר לא תישמר אז כאילו לא נקלטו העובדים, אז אני מעלה פה דגל ושואלת: זה שכתוב שאלה התפקידים באופן כללי, זה לא מבטיח שהאגף הזה יישאר כפי שהוא, על סמכויותיו ועל עובדיו.

תמר זנדברג: אני רוצה לעגן את מה שהובטח כאן, זה הכול.

תמר זנדברג: תראו אם אפשר, לקראת הדיון הבא, לדאוג לזה שזה יישאר כמו שהוא, כדי לדאוג שהתפקיד הזה יישמר.

דוד אמסלם: תבדקו אם אתם יכולים לשזור את ההערה.

דוד אמסלם: בגדול הרי אין מחלוקת.

תמר זנדברג: שנהיה רגועים, שלא למחרת יהיה שינוי ארגוני והדבר הזה יילך.

דוד אמסלם: בסך הכול אנחנו הולכים להשאיר את אותם נושאים, רק להעמיק אותם.

דוד אמסלם: אני רואה את זה יותר בנושא של סמכויות הרשות, ולא בסעיף הזה.

דוד אמסלם: תמצאו את הסעיף הנכון ותשתלו את זה, כדי להרגיע את האנשים.

דוד אמסלם: אני רואה את זה ברמת המהות, שזו התכלית, אבל אין בעיה.

<עידו בן יצחק: "26.

<עידו בן יצחק: הקניית נכסי הרשות הלאומית למדינה.

<עידו בן יצחק: על אף האמור בכל דין ובכל חוזה, כל הנכסים שהיו של הרשות הלאומית ערב יום התחילה, יהיו החל ביום התחילה לקניין המדינה וממועד זה היא תהיה רשאית לתפוס חזקה בהם בכפוף לזכותו של אדם אחר להחזיק בהם.

<עידו בן יצחק: 27.

<עידו בן יצחק: פטור מתשלומי חובה.

<עידו בן יצחק: העברת נכסים לפי פרק זה למדינה, לרבות רישומם, תהיה פטורה מתשלום כל מס, אגרה, היטל או תשלום חובה אחר שיש לשלמו לפי דין או הסכם, ואולם אין באמור כדי לפטור אדם מכל חבות של מס, אגרה, היטל או תשלום חובה שחלה על הבעלים או על המחזיק בנכס ערב העברתו לקניין המדינה.

<עידו בן יצחק: 28.

<עידו בן יצחק: הליכים משפטיים.

<עידו בן יצחק: כל הליך משפטי של הרשות הלאומית או נגדה שהיה תלוי ועומד ערב יום התחילה, וכל עילה להליך משפטי כאמור שהיתה קיימת באותו מועד, יוסיפו לעמוד בתוקפם ויראו אותם כאילו הם של המדינה או נגדה, לפי העניין, ביום התחילה.

<עידו בן יצחק: 29.

<עידו בן יצחק: חובת מסירת מידע וסמכות הממונה על הנכסים לדרוש מידע.

<עידו בן יצחק: (א) הרשות הלאומית תמסור לממונה על הנכסים, בתוך 30 ימים מיום פרסומו של חוק זה, רשימה מפורטת של נכסי הרשות.

<עידו בן יצחק: (ב) הממונה על הנכסים יהיה רשאי לדרוש מהרשות הלאומית כל מידע או מסמך הדרושים לשם קיום הוראות פרק זה לרבות בעניין עובדים, נכסים, והליכים משפטיים.

<עידו בן יצחק: (ג) דרש הממונה על הנכסים מידע או מסמכים כאמור בסעיף קטן (ב), הרשות הלאומית תעביר לו אותם, לפי דרישתו ובתוך זמן סביר.

<עידו בן יצחק: 30.

<עידו בן יצחק: הוראות מעבר לעניין תכניות שהופעלו ערב יום התחילה.

<עידו בן יצחק: תכנית שהפעילה הרשות הלאומית ערב יום התחילה מכוח התקשרות עם רשויות מקומיות או עם גופים אחרים תמשיך הרשות למאבק באלימות, בסמים ובאלכוהול להפעילה בהתאם לתנאי ההתקשרות, כל עוד היא בתוקף ועד תום תקופת ההתקשרות שנקבעה, אלא אם כן החליט מנהל הרשות למאבק באלימות, בסמים ובאלכוהול אחרת, באישור השר; לא יחליט המנהל על הפסקת תכנית כאמור בסעיף זה אלא לאחר שנתן לרשות המקומית או לגוף האחר שהם צד להתקשרות הזדמנות להשמיע את טענותיהם ומטעמים שיירשמו; אין בהוראות סעיף זה כדי לגרוע מהתרופות העומדות לצדדים להתקשרות לפי כל דין.

<עידו בן יצחק: "

מירב בן ארי: מי זה מנהל הרשות?

<גלי גלילי קרן: מנהל הרשות שמוקמת.

מירב בן ארי: מנהל הרשות החדשה שתוקם הוא אותו דבר כמו מנהל הרשות היום?

מירב בן ארי: מה הוספת?

<יואל הדר: יש תוספת אלימות.

מירב בן ארי: אז זה מנהל הרשות החדש.

מירב בן ארי: אבל מי שעשה את ההתקשרות זה המנהל הישן.

<גלי גלילי קרן: נכון.

<גלי גלילי קרן: אנחנו אומרים שנשמר את ההתקשרות הזאת, אלא אם כן יש איזה סיבות.

<גלי גלילי קרן: זה השארת פתח למקרים חריגים, מכיוון שאין ברשותנו את כל המידע בדבר ההתקשרויות הקיימות, והכוונה היא להתקשרויות שהן ארוכות טווח מאוד ויש בעיה לשמר אותן.

<גלי גלילי קרן: אבל זה לא יגרע מהתרופות העומדות לצדדים לפי כל דין.

<יערה למברגר: יש פה הבנייה.

<יערה למברגר: לשמוע את הטענות מטעמים שיירשמו – זה אומר שזה הליך חריג.

<יערה למברגר: זה נותן פתח ולא פוגע בזכויות של הצדדים, אם יש להם זכות תביעה.

מירב בן ארי: שיוכל לתבוע אם יפסיקו לו את ההתקשרות.

<יערה למברגר: כן.

מירב בן ארי: אדוני היושב-ראש, השר ממנה את השר החדש, נכון?

דוד אמסלם: תקראי.

דוד אמסלם: הכול כתוב.

מירב בן ארי: אנחנו יודעות לקרוא.

מירב בן ארי: אני רק שואלת, יושב- ראש הרשות עכשיו, שעוזב לפנסיה, הוא ממשיך?

דוד אמסלם: כרגע דיברנו על הסיפור של העובדים.

מירב בן ארי: אני יודעת.

מירב בן ארי: אמרת ביום הראשון שעשינו את הדיון שהדבר הראשון זה העובדים.

דוד אמסלם: כן.

דוד אמסלם: אם הוא יוצא לפנסיה – זה משהו אחר.

דוד אמסלם: אני לא דואג לילד שלומד עכשיו בבית הספר שאמרו לו להיקלט ברשות עוד 20 שנה.

דוד אמסלם: אני דואג לאלה שכבר נמצאים שם.

דוד אמסלם: זה מה שמעניין אותי.

דוד אמסלם: בעתיד ירצו לעשות רה-ארגון אם מישהו פרש או לאחד משרות – אהלן וסהלן, זו כל המטרה פה לדעתי.

דוד אמסלם: אבל אלה שעובדים, הם בוודאי לא צריכים להיות חלק מהעניין.

דוד אמסלם: רבותי, אני רוצה לסכם.

דוד אמסלם: אקבע הצבעה ביום שני, בהנחת עבודה שסוגיית העובדים פתורה.

דוד אמסלם: אם זה לא יהיה פתור – נדחה את זה עד אחרי הפגרה.

דוד אמסלם: כן, בבקשה.

<רויטל לירז מלמוד: אני מהשירות לטיפול בהתמכרויות.

<רויטל לירז מלמוד: בתוך מועצת הרשות יש מספר משרדי ממשלה ובעלי תפקידים.

<רויטל לירז מלמוד: אנחנו לא נמצאים בה ואנחנו מבקשים - - -

דוד אמסלם: מה זאת אומרת?

<קריאה: בוועדה המייעצת.

<גלי גלילי קרן: את מסתכלת על החוק הקיים או על הצעת החוק?

<גלי גלילי קרן: אוקיי.

דוד אמסלם: זה בסדר מבחינתך?

דוד אמסלם: התשובה שקיבלת מספקת אותך?

<רויטל לירז מלמוד: עוד לא קיבלתי תשובה, אבל אני מקווה - - -

<גלי גלילי קרן: היא שואלת על מועצת הרשות.

<גלי גלילי קרן: מועצת הרשות קיימת רק ברשות הקיימת, אין מועצה ברשות החדשה ולכן אני לא יודעת למה להתייחס.

דוד אמסלם: הבנתי.

דוד אמסלם: רבותי, אקבע מועד טנטטיבי ביום שני רק להצבעה, בלי דיון.

דוד אמסלם: עד יום ראשון בערב תנו לי תשובה על סוגיית העובדים – שם פרטי ושם משפחה.

דוד אמסלם: במידה שכן – נתקדם, במידה שלא – אני מבטל את הישיבה.

דוד אמסלם: בסדר?

דוד אמסלם: אני מודה לכולם, הישיבה נעולה.